Blizzard Kata TM Net Bermasalah, Overwatch & Starcraft Masih Bermasalah

Masih ramai pemain Malaysia gagal untuk login ke Battle.net selepas serangan DDoS ke atas server Blizzard semalam walaupun khabarnya sudah diselesaikan. Kenapa!?

Selepas Blizzard mengatakan mereka sudah mengatasi masalah server yang terkena DDOS hampir sepanjang hari semalam, masih ramai player yang gagal untuk login termasuklah game Overwatch, Starcraft, Destiny 2 (PC) dan World of Warcraft.

Salah seorang dari pihak Blizzard mengatakan yang TM Net *ehermUnipaieherm* adalah punca yang menyebabkan sesiapa yang menggunakan talian ini masih mendapat error code. Ada juga pemain yang mencuba dengan menggunakan hotspot Maxis dan Digi dan dapat bermain tanpa masalah.
Blizzard menyarankan pengguna TM Net untuk menukarkan DNS atau hubungi TM Net untuk menyelesaikan masalah ini. Cadangan kami ialah dengan menggunakan perkhidmatan DNS percuma seperti Google DNS yang menggunakan IP 8.8.8.8 dan 8.8.4.4.

Ada juga pemain Starcraft yang berasa cara Blizzard memperbetulkan server tidak cukup bagus kalau setiap kali perkara sebegini terjadi, hanya menyusahkan pemain sahaja. Asalkan ini tak terjadi lagi minggu hadapan sudahlah, kan?
Nasiblah Destiny 2 akan berpindah ke Steam bulan hadapan dan mempunyai cross-save, sempat jugalah pemain pindah ke platform lain untuk menghabiskan Community Week Challenge di planet Marikh yang akan berakhir esok.


Khabar Angin Melaporkan Microsoft Kini Sedang Cuba Untuk Mengambil-Alih EA, Valve Dan PUBG Corp

Langkah yang cukup besar sedang dilakukan oleh Microsoft, sekiranya laporan ini benar.

Satu laporan terbaru telah menyatakan yang Microsoft kini sedang cuba untuk mengambil-alih Electronic Arts (EA), Valve dan PUBG Corp.
“Satu sumber boleh dipercayai yang rapat kepada Microsoft” telah memberitahu Polygon (via IGN) tentang berita ini, melaporkan lagi bahawa “perubahan dalaman” Microsoft telah membawakan kepada pengambil-alihan ini.
Laporan ini disokong lagi oleh penganalisis daripada SuperDataResearch, Joost Van Dreunen, yang mengatakan beliau menjangkakan lebih banyak berita tentang pengambil-alihan ini dalam masa terdekat.
“Disebabkan kita berada dalam kitaran tentang perkara ini, saya menjangkakan untuk mendengar Microsoft mengumumkan sesuatu dalam masa yang sangat, sangat dekat,” katanya.

Sekiranya laporan ini adalah benar, ia pastinya bakal mengubah suasana industri gaming di seluruh dunia, lebih-lebih lagi apabila EA dan Valve merupakan syarikat penerbitan gergasi gaming yang cukup terkemuka.
Pengambil-alihan PUBG Corp. pula mungkin tidaklah sesuatu yang mengejutkan memandangkan Microsoft kini sedang memegang hak eksklusif sementara untuk PlayerUnknown’s Battlegrounds – dan langkah ini bagi memastikan ia menjadi hak eksklusif mutlak kepada Xbox bagi pasaran konsol.

Apa komen korang tentang khabar angin ini? Sekiranya benar, apakah perubahan yang bakal kita saksikan?


CoD: Infinite Warfare: Jumlah Pre-Order Yang Sangatlah Rendah?

Sebuah laman web VGChartz yang memantau jumlah pre-order game di US memaparkan jumlah pre-order Call of Duty: Infinite Warfare – dan ianya agak rendah!

Walaubagaimanapun, suka kitorang mengingatkan:

carta ini tidak melambangkan jumlah pre-order sebenar dari semua point of sales, semua platform etc.
tarikh pantauan terkini yang boleh dipilih hanyalah sehingga 14 Mei 2016 yang lepas.
tiada jumlah pre-order bagi platform PC.
untuk jumlah pre-order sebenar yang RASMI, kita hanya boleh menunggu statement daripada Activision – yang kitorang rasa agak mustahil kot.

Namun begitu, bagi sebuah game ber-budget besar seperti Call of Duty: Infinite Warfare, jumlah pre-order sekitar 30,000++ bagi kedua platform PlayStation 4 dan Xbox One adalah agak mengecewakan. Mungkin peminat terlalu marah dengan CoD terbaru ini kot.
Kalau tak, takkan video trailer Call of Duty: Infinite Warfare kini berada di tempat kedua dalam senarai Most Disliked YouTube Videos!?

Apa korang rasa? Adakah trend ini akan berterusan? Ataupun, adakah amarah peminat CoD akan reda ditelan masa semakin kita menghampiri tarikh pelancaran? Sama-sama kita saksikan.


Modding Dalam Dragon Ball FighterZ Bawakan Kostum Karakter Yang Lebih Menarik

Nak lebih daripada apa yang ada? Jom cuba modding ini!

Dragon Ball FighterZ menampilkan 24 karakter semasa pelancaran. Kalau korang rasa jumlah ini masih belum cukup, dan mata korang sudah mula bosan menyaksikan karakter-karakter ini, korang boleh cuba modding yang menukarkan kostum yang dipakai oleh beberapa karakter.
Sekumpulan modders telah mencipta kostum-kostum seperti Vegeta dalam armor Saiyan Saga, Goku dalam Super Saiyan 3, Full Power Frieza, dan tahap asal Goku, Vegeta, Gotenks, dan Gohan. Malah ada juga skin untuk Vegeta semasa bayi dan banyak lagi.

Korang boleh dapatkan kostum-kostum ini di sini. Harus diingat, modding ini hanya untuk para pemain di PC.


Dual Gear: Game Mecha Super Duper Dari Thailand!

Wow! Mari rapat semua gamers-gamers sekalian, kitorang ada berita menarik nak kongsikan dengan korang semua ni. Konfem meletup kebaboooom!

Sebuah game baru bakal menemui korang, namun begitu belum ada tarikh rasmi bila game ini akan dikeluarkan. Game ape itu? Memperkenalkan Dual Gear dari developer Orbital Speed Studio. Dual Gear akan berada di Windows, MAC dan juga console Xbox-One dan juga PlayStation 4.

Game ini diinspirasikan dari game klasik Japan Mech – berkonsepkan gabungan turn-based strategy dengan action gameplay. Korang boleh customized pilot korang, upgrade Mecha korang dengan senjata-senjata dan kelengkapan tambahan bagi mengharungi segala cabaran yang diberikan. Dan yang lebih mengejutkan lagi, developer game ini iaitu Orbital Speed Studio berasal dari negara jiran kita, iaitu Thailand. Wow! Malaysia bila lagi ini?

Dual Gear ini diperkuatkan dengan enjin Unreal Engine 4 dan masih dalam proses pembikinan. Namun begitu korang boleh download demo bagi game Dual Gear ini pada 25 Januari 2016 nanti. So sape-sape yang nak download boleh saja click —> Dual Gear
Berikut adalah serba sedikit apa yang akan ada di dalam game Dual Gear ini:
-Story campaign & 30 hour to play
-Over 30 mission to play
-Unit customization
-30 original mechs ! and over 100 parts!
-60 type of weapon
-team management system
-character development system
-Chain combination attack
-Skill system
Apalagi jom kite layan teaser bagi Dual Gear ni:

Wow! Game yang nampak menarik, penulis pun dapat rasa game ini akan meletop! Korang pula rasa macam mana?
ADIOS!!


Crossfire X: Counter-Strike Versi Korea, Popular Setanding Fortnite, Akan Datang 2020 Nanti!

Crossfire, game free-to-play tactical shooter popular di Korea ini akan hadir dengan versi Xbox – Crossfire X!

Xbox mengumumkan mereka akan bekerjasama dengan Smilegate untuk membawa Crossfire X ke Xbox pada tahun 2020 nanti.

Tak banyak diumumkan menerusi trailer ini, lebih kepada pembentangan sinematik. Tapi, ianya tetap menarik perhatian dengan grafik CGI yang wow. Harap-harap tak tertipu dengan trailer wow, tapi grafik game sebenarnya potato. Heheh.

For those unaware.
Crossfire is basically Korean Counter-Strike.
It is huge in Asia. Peak of over 8 million concurrent players (that's fortnite levels).
CROSSFIRE X will come to Xbox pic.twitter.com/lBNG6xLQX8
— Daniel Ahmad (@ZhugeEX) June 9, 2019


Kemaskini Besar Pertama PS5: Simpan Game Dalam External USB Drive, Share Play PS4-PS5

Setelah kira-kira lima bulan selepas pelancaran, Sony mengeluarkan kemaskini besar pertama untuk PS5 yang turut mempengaruhi PS4 dan PlayStation App.
Simpan Game PS5 Dalam External USB Drive
Pertama sekali, bermula hari ini, pemain dibenarkan untuk memindahkan dan menyimpan game-game PS5 dari storan dalaman konsol PS5 ke dalam external USB drive.
Harus diingat, pemindahan ini hanya untuk penyimpanan sahaja. Disebabkan PS5 dicipta untuk mengambil kelebihan SSD yang pantas, game-game PS5 ini tidak boleh memainkan game tersebut terus dari external USB drive. Apabila ingin bermain game yang berada dalam external USB drive itu, pemain perlu memindahkan terlebih dulu game tersebut dalam storan dalaman konsol PS5.
Sony mengatakan yang memindahkan game yang berada dalam external USB drive adalah lebih pantas berbanding muat-turun semula (dari PS Store) atau install game itu dari disk fizikal.
Fungsi ini juga membenarkan game-game PS5 itu terus dimuat-turun ke dalam external USB drive (tanpa perlu muat-turun dulu ke dalam storan dalaman PS5).
Untuk info lanjut tentang penggunaan external USB drive dalam PS5, korang boleh baca soalan lazim (FAQ) yang disediakan di pautan ini.
Share Play Antara PS4-PS5
Kedua, Sony kini membenarkan pemain di PS4 dan PS5 boleh mengadakan sesi Share Play bersama. Sebelum ini, hanya mereka yang menggunakan konsol generasi yang sama boleh menggunakan fungsi ini.
Sama seperti Share Play sebelum ini, pemain PS4-PS5 kini boleh berkongsikan skrin antara sama lain, ‘meminjamkan’ controller kepada pemain kedua secara maya, dan bermain bersama sebagai pemain kedua.
Bagi yang tidak biasa menggunakan fungsi ini, ia umpama local co-op, namun dilakukan secara online. Bermakna, pemain boleh main sebagai pemain kedua tanpa perlu ada game tersebut.
Laras Mikrofon Orang Lain
Satu lagi ciri baharu yang agak menarik adalah pemain kini dibenarkan untuk melaraskan kekuatan suara mikrofon setiap pemain lain yang ada dalam chat sama. Oleh itu, pemain tidak perlu meminta rakan-rakan untuk menaikkan atau menurunkan volume mikrofon kerana kita boleh lakukan sendiri di bahagian kita.
PlayStation App
Sony mengatakan yang dalam beberapa minggu akan datang, mereka akan melancarkan fungsi baharu di PlayStation App, antaranya keupayaan untuk menyertai sesi multiplayer dari aplikasi telefon pintar itu, mengurus storan konsol PS5 dan banyak lagi.
Korang boleh baca kenyataan penuh Sony mengenai kemaskini PS5 baharu ini di PlayStation Blog.


Pokémon GO Telah Dibuang Dari Hiroshima Peace Memorial Dan Holocaust Memorial Museum

Tiada lagi isu berbangkit tentang dua tempat yang menjadi tumpuan sejarah hitam buat umat manusia ini.
Hiroshima Peace Memorial.
Bulan lalu, Pokémon GO telah menerima kritikan kerana meletakkan makhluk digital dan virtual landmarks game ini di tempat-tempat memorial serius seperti Hiroshima Peace Memorial dan Holocaust Museum.
Pihak developer Niantic telah menyediakan borang kepada sesiapa untuk menghantar sebarang bantahan terhadap tempat-tempat bersejarah, dan kini, tiada lagi kehadiran game tersebut di kedua-dua tempat bersejarah ini.
Seperti yang telah dilaporkan oleh Associated Press, Hiroshima Peace Memorial dahulunya dipenuhi dengan Pokémon, Pokéstops dan gyms. Ia lebih mendatangkan masalah apabila hujung minggu lalu, terdapat upacara ulang tahun untuk mengingati 140 ribu orang yang telah meninggal dunia semasa ledakan bom atom pada 6 Ogos 1945.
Pada Khamis lalu, Pokéstops dan gyms telah dibuang dari kawasan tersebut, namun masih terdapat beberapa lagi Pokémon masih “berkeliaran”. Pihak berkuasa tempatan telah panik kerana masalah tersebut masih lagi tidak diselesaikan sehinggalah Niantic membuang kesemua Pokémon dari kawasan itu pada 1.56 pagi waktu tempatan – kira-kira 6 jam sebelum upacara ulang tahun tersebut bermula.
“Kami sungguh lega. Kami risau jika Pokémon itu tidak pergi sebelum waktunya. Kami menganggap kawasan ini sebagai tempat suci di mana kami berdoa kepada mangsa ledakan bom atom itu,” kata jurucakap pihak berkuasa tempatan, Tatsuya Sumida.
Holocaust Memorial Museum.
Associated Press turut melaporkan bahawa Pokémon GO juga telah dibuang dari Holocaust Memorial Museum di Washington DC.
JomBaca: Pokémon GO Kini Di Malaysia! Apa Lagi? Gotta Catch ‘Em All!


Koleksi Game Segera PlayStation Plus Untuk April 2019

Bulan depan, kita akan disajikan dengan dua game single-player yang mantap!

PlayStation Asia telah mengumumkan senarai game percuma yang akan diberikan dalam langganan PlayStation Plus untuk pasaran Asia (R3) bagi bulan April 2019. Ianya adalah seperti berikut, yang akan boleh diambil dari 4 April hingga 8 Mei:

The Surge
What Remains of Edith Finch

Bagi korang yang masih belum ambil game-game percuma untuk bulan Mac 2019, korang masih ada masa sehingga 3 April ini.


Pukul Berapa The Division Beta Boleh Dimainkan Waktu Malaysia?

Beta untuk Tom Clancy’s The Division boleh mula dimainkan pada hari ini (Xbox One) dan esok (PS4 & PC). Jadi, pukul berapa korang boleh mula main?

Beta ini akan bermula pada pukul berikut, berbeza mengikut platform:

Xbox One – Khamis, 28 Januari – 1am PT/4 am ET/9am UK/10am CET atau 5 petang waktu Malaysia.
Playstation 4 & PC – Jumaat, 29 Januari: 4am PT/7am ET/12pm UK /1 pm CET atau 8 malam waktu Malaysia.

Kesemua pemain yang mempunyai code untuk Beta, kini sudah boleh melakukan pre-load. Hanya pemain yang melakukan pre-order sahaja akan mendapat guaranteed access kepada Beta ini, manakala pemain yang hanya mendaftar akan diletakkan dalam senarai menunggu.
Game penuh Tom Clancy’s The Division akan mula berada di pasaran pada 8 Mac 2016.
JomBaca: The Division: Grafik Buruk!? Ubisoft Kembali Dengan Screenshot 4K!


Battlefield Seterusnya Dilaporkan Berjudul ‘Battlefield 2042’, Sesi Beta Bulan Ini

Menjelang beberapa hari sebelum pendedahan penuhnya, umum masih belum mengetahui apakah judul rasmi Battlefield seterusnya.
Walaupun sebelum ini begitu yakin yang ia hanya akan berjudul ‘Battlefield’, orang industri tersohor, Tom Henderson kini hadir dengan khabar angin judul baharu.
Menurutnya, game shooter akan datang itu bakal berjudul ‘Battlefield 2042’. Signifikannya judul ini adalah ia mungkin menggunakan latar belakang 100 tahun selepas Battlefield 1942 (2002), dan 100 tahun sebelum Battlefield 2142 (2006).
Laporan ini turut menyatakan yang sesi open beta akan diadakan pada bulan ini, bakal diumumkan semasa acara pendedahannya itu pada Rabu ini.

 Battlefield 6 info dump. Tom Henderson, Discord from GamingLeaksAndRumours

To cover the "Battlefield 2042" leak – During yesterday's screenshot leaks, the user who leaked the images leaked a "Battlefield 2042" image that appears like it could be some official art. The user who leaked all these images was also named 2 0 4 2.— Tom Henderson (@_Tom_Henderson_) June 5, 2021

Everything I've seen up until now says just "Battlefield" – If it's Battlefield 2042, then it's because I have not seen it or heard about it and can't report on it.If it's called Battlefield 2042, then I was wrong. Simple as that – No backtracking here! 🙂 https://t.co/mwjB4l75Ic— Tom Henderson (@_Tom_Henderson_) June 5, 2021

Apa pun judulnya, sama ada khabar angin ini sahih ataupun palsu, segala-galanya akan terjawab dalam acara pendedahannya pada 9 Jun, 10 malam (waktu Malaysia). Boleh tontonnya di Youtube rasmi Battlefield.
Baca lagi:
Screenshot Dari Gameplay Battlefield 6 Pula Tertiris, Memaparkan Beberapa Kenderaan ModenBattlefield 2021 Disahkan Akan Turut Dilancarkan Ke PS4, Xbox One


DLC Baru Little Nightmares Sudah Tiba – Berjudul Secrets Of The Maw

Mimpi ngeri masih lagi berlegar di laluan-laluan kapal Maw.

Kewujudan DLC baru Little Nightmares mula didedahkan oleh Bandai Namco Entertainment sendiri yang menampilkan seorang budak lelaki cilik di akhir trailer. Bandai tepati janji.

DLC baru Little Nightmares bertajuk Secrets of The Maw membolehkan anda melihat kesuraman kapal Maw melalui perspektif berbeza seorang budak lelaki bernama Runaway Kid yang mempunyai kisah sama seperti Six. Bagi yang sudah bermain Little Nightmares, ingat tak masa Six lapar dan ada orang lemparkan makanan untuk Six? Itulah Runaway Kid.
Lebih unik lagi, Secrets of The Maw menjanjikan cabaran puzzle baru dalam selok-belok kapal penuh misteri ini dan diceritakan melalui 3 chapters di tiga tempat berbeza dalam kapal Maw. Anda berpeluang untuk mengeksplorasi ke tempat baru sebagai Runaway Kid seperti The Depths, The Hideaway dan satu lagi tempat baru tersembunyi yang tidak pernah ditunjukkan dalam jalan cerita Six.

Untuk chapter The Depth yang akan tiba pada bulan hadapan, Kid harus melarikan diri daripada ancaman dalam saluran pembetung kapal Maw. Pada bulan November, Kid melawat masuk tempat di mana Nomes tinggal iaitu dipanggil The Hideaway. Untuk chapter ketiga dan terakhir untuk Kid ialah satu tempat misteri yang bakal didedahkan pada bulan Januari akan datang.
Secrets of The Maw dimasukkan sebagai Expansion Pass dalam Little Nightmares Complete Edition dan sudah berada sekarang di Steam dengan harga RM148. Secrets of The Maw juga akan tiba untuk PS4 dan Xbox One.
https://twitter.com/LittleNights/status/872438254477377536
Ingin tahu lebih pasal Little Nightmares? Bacalah review kami – Little Nightmares: Boleh Beli or Boleh Blah!?


6 Game Esports Yang Akan Dipertandingkan Dalam Sukan SEA 2021 Vietnam Diumumkan

Enam buah game esports yang akan dipertandingkan dalam Sukan SEA pada tahun hadapan di Hanoi, Vietnam telah diumumkan.
Game-game tersebut ialah Mobile Legends: Bang Bang, Free Fire, Hearthstone, FIFA Online 4, Arena of Valor dan Starcraft II. Perkara ini didedahkan oleh akaun Twitter Team Malaysia. Walaupun tweet tersebut menyatakan hanya ‘Starcraft’, namun kami yakin bahawa game sebenarnya yang dipertandingkan ialah Starcraft II.

Senarai awal game yg menjadi pilihan penganjur untuk #esports di Sukan SEA 2021 Vietnam.Ada peluang untuk #MAS 🇲🇾 kekalkan pingat emas acara Hearthstone. Acara lain boleh juga sumbang pingat kalau kita buat preparation awal. Get ready players! 🎮 #KitaJagaKita #KamiTeamMalaysia pic.twitter.com/NxBwhaa0BR— Team Malaysia (@TeamMsia) December 8, 2020

Sebagai perbandingan, dalam edisi temasya Sukan SEA 2019 di Filipina, enam game yang dipertandingkan ialah Dota 2, Starcraft II, Mobile Legends: Bang Bang, Arena of Valor, Tekken 7 dan Hearthstone.
Seperti yang dapat kita lihat, hanya 4 game yang kekal dipertandingkan iaitu Starcraft II, Mobile Legends: Bang Bang, Arena of Valor dan Hearthstone; manakala Tekken 7 dan Dota 2 telah digantikan dengan Free Fire dan FIFA Online 4.
Boleh dikatakan kami sedikit terkejut apabila melihat senarai game yang dipilih oleh tuan rumah ini yang tidak menyenaraikan Pro Evolution Soccer (PES) sebagai salah satu game yang dipertandingkan, memandangkan Vietnam merupakan sebuah negara gergasi dalam arena PES.
JomBaca: PES SEA Finals 2019: Tembok Dominasi Vietnam Berjaya Dipecahkan Pemain Muda Dari Indonesia
Bagi kontinjen Malaysia pula, kita nampaknya berpeluang untuk mempertahankan pingat emas dalam game Hearthstone, yang mana pada tahun lalu, acara itu telah dimenangi oleh Yew Weng Kean — sekaligus menobatkan beliau sebagai pemenang pingat emas esports pertama di Sukan SEA oleh Malaysia Book of Records.
Apa pula game yang mampu menyumbangkan pingat kepada negara pada tahun hadapan? Semoga skuad negara membuat persiapan yang rapi.


Steam Lancarkan Digital Gift Cards, Beri Hadiah Kepada Kawan Korang Dengan Baucar Secara Digital

Asyik hadiahkan game saja. Kita hadiahkan pula Gift Cards!

Fungsi memberikan sesebuah game sebagai hadiah sudah berada dalam Steam sejak sekian lama. Tapi, itu hanya menghadiahkan satu-satu game secara spesifik – macam mana kalau game yang kita hadiahkan itu, si penerima tidak gemar?
Terbaru, Steam telah melancarkan Digital Gift Cards, sebuah fungsi terbaru yang memberikan kita pilihan untuk menghadiahkan baucar secara digital yang boleh digunakan untuk membeli mana-mana game atau apa sahaja yang ada di Steam.
Nilai yang boleh dihadiahkan adalah Gift Cards yang bernilai RM15, RM30, RM75, RM150 dan RM300. Syarat untuk menghantar Digital Gift Cards ini mudah sahaja: penerima dan pemberi perlu berada dalam ‘Friendlist” sekurang-kurang 3 hari.
Digital Gift Cards ini juga boleh dihadiahkan kepada akaun-akaun di negara lain. Nilai baucar yang dihadiahkan bergantung kepada nilai tukaran matawang semasa.

Korang boleh dapatkan maklumat lanjut atau mungkin boleh memcuba terus fungsi terbaru dalam Steam ini di sini.


Donnie Yen Dedahkan Yang Filem Sleeping Dogs Masih Dalam Pembikinan

Ingatkan filem adaptasi ini telah dibatalkan, ya tak?

Pada bulan Mac tahun lalu, kita telah mengetahui bahawa filem adaptasi daripada video game Sleeping Dogs sedang dibikin – yang mana ia bakal dibintangi oleh pelakon terkenal, Donnie Yen. Namun, sejak itu, tiada sebarang info lanjut kita ketahui.
Akhirnya, terbaru, pelakon yang cukup popular dengan filem Ip Man dan yang turut membintangi Rogue One: A Star Wars Story itu telah mendedahkan yang filem Sleeping Dogs masih lagi dalam pembikinan. Katanya melalui Instagram, “sesuatu yang hebat memerlukan masa yang agak lama.”

 View this post on Instagram

 Sometimes great things take a bit of time. Sleeping Dog is in motion, you guys ready for this? #donnieyen #action #sleepingdog #kickass #martialarts #甄子丹 #宇宙最強甄子丹 #宇宙最強 #actionmovie #熱血無賴 #睡狗
A post shared by  Donnie Yen 甄子丹 (@donnieyenofficial) on Feb 3, 2018 at 4:49pm PST

Beliau dijangka memegang teraju utama dalam filem ini nanti, iaitu sebagai watak pegawai polis yang sedang dalam undercover, Wei Shen.
Sejak diumumkan pada tahun lalu, ia menjadi satu topik yang begitu sunyi daripada sebarang berita. Lebih-lebih lagi, apabila sehingga kini, pengarah untuk filem ini masih belum diumumkan.
Ramai yang menganggap filem ini telah berhenti daripada pembikinan. Apa-apa pun, sama-sama kita berharap agar ada lagi berita baru yang membawakan perkhabaran gembira tentang filem adaptasi ini.


PES Mobile Akan Mendapat Kemaskini eFootball PES 2020 Pada Oktober Kelak

Peminat game bola sepak di mobile? Ini ada berita baik untuk korang!
Konami telah mengumumkan kemaskini PES Mobile yang bakal menampilkan kandungan PES 2020. Walaupun tidak mendedahkan tarikh tepat pelancaran, namun mereka mengatakan yang kemaskini akan hadir pada bulan Oktober ini.
Aplikasi mobile yang sudahpun dimuat-turun sebanyak 200 juta kali itu akan turut membawakan fungsi dan kandungan terbaru yang turut ada dalam versi PC dan konsol. Antaranya seperti Finesse Dribble; lesen-lesen baru seperti Juventus, Bayern Munich, dan Manchester United; mode Matchday; serta beberapa penambahbaikan grafik.
Korang boleh saksikan beberapa screenshots dari game mobile ini yang telah dikeluarkan Konami di bawah:

PES 2020 versi mobile akan boleh dimainkan pada Oktober ini di iOS dan Android.


Studio baru ditubuhkan ini dibarisi ramai developer veteran Battlefield – TTK Games


Gameplay eFootball Mula Tertiris – Korang Lihat Dan Nilaikan Sendiri

Video gameplay untuk eFootball telah mula tertiris di sebuah channel Youtube dari China, GREAT GAME TV CHANNEL — memperlihatkan beberapa paparan sebelum dan semasa perlawanan, dirakam dari kamera telefon.
Tentunya, apabila ia menjadi tular, Konami telah mengarahkan Youtube untuk memadamnya kerana mereka belum secara rasmi bersedia untuk memperlihatkannya. Walau bagaimanapun, akaun Twitter @Durandil67 telah berjaya memuat-turun dan memuat-naiknya semula.
Seadilnya, kami tidak mahu terlalu menilai gameplay eFootball daripada video tertiris ini. Lebih baik kita menunggu apabila ia dilancarkan pada hujung bulan ini dan mencubanya sendiri.
Namun, sekali pandang, ia sememangnya gameplay yang sama dengan ‘New Football Game‘ yang pernah kami mainkan sebelum ini.
Korang tengoklah sendiri.

Locker room cutcenes, very cool. To see however if it will not be only for partner teams and if there are other scenes too. Fun fact I can recognize the used animations at a glance, I always said that you just need to recyl some animations to make cool cutscenes! pic.twitter.com/hYGz2xTDef— Durandil PES (@Durandil67) September 7, 2021

Let's move on to the gameplay. The continuous play system is working and it's a good feature. The camera zoom on a player we already had this in PES 2013, however I'm afraid that a lot of transitions seems to be bugged. pic.twitter.com/0bGD8jJZMt— Durandil PES (@Durandil67) September 7, 2021

This transition design my god it's horrible, it already stings my eyes. 😑 We see here a big crowd framerate issue too. Note the corner tactics are back who were missing from the beta. pic.twitter.com/f1vNH4zcJd— Durandil PES (@Durandil67) September 7, 2021

This is stealthy but appears in a frame. Why? 🥵 pic.twitter.com/nx0O4ZrmGT— Durandil PES (@Durandil67) September 7, 2021

Finally with less than 5 minutes matches we can't see much more gameplay, and the guy who played seems not very good. Interview cutscene is always nice, like the audience that gradually leaves the stadium at the end. Too bad not to have seen if the players rating have changed. pic.twitter.com/Xf56vogpQ6— Durandil PES (@Durandil67) September 7, 2021

eFootball 2022 akan dilancarkan pada 30 September ini untuk PC, PS4, PS5, Xbox One dan Xbox Series.


Saksikan Video Dokumentari Horizon Zero Dawn – Mengisahkan Bagaimana Game Ini Dibikin Selama 5 Tahun

Horizon Zero Dawn merupakan sebuah game yang sangat mengagumkan. Ia telah menambat hati ramai para pemain dari seluruh dunia melalui dunianya yang sangat indah serta gameplay-nya yang menyegarkan.

Horizon Zero Dawn dibangunkan oleh Guerrilla Games, sebuah syarikat yang berpangkalan di Belanda. Terbaru, VPRO Backlight telah mengeluarkan sebuah video dokumentari, di mana mereka mendedahkan bahawa sebelum ini berpeluang untuk mengikuti di balik tabir semasa Guerrilla Games dalam fasa akhir dalam menyiapkan game ini.
Dengan menggunakan bajet berbillion Euro, dan jangka masa 5 tahun membangunkan sebuah game eksklusif untuk PS4, jom kita layan video dokumentari yang menarik ini.

Bulan Mac lalu, Sony telah mengumumkan bahawa untuk PlayStation Store rantau Eropah, Horizon Zero Dawn telah berada di kedudukan pertama dalam jumlah muat-turun.


Ultimate Marvel VS Capcom 3: Versi Digital Xbox One & PC Keluar Mac Ini! Juga Versi Disk Untuk PS4 dan Xbox One!

Ultimate Marvel vs Capcom 3 kembali lagi bagi console terkini dan PC pada bulan Mac ini.

Pada masa yang sama, versi Xbox One dan PlayStation 4 akan datang dalam bentuk disk fizikal. Versi fizikal ini didatangkan dengan cover art yang berbeza dari versi PS3 / Xbox 360, komik ekslusif, dan semua content-content DLC sebelum ini tersedia bersama dalam pakej.
Untuk pengetahuan pembaca, Ultimate Marvel vs Capcom 3 sudah pun keluar di Playstation 4 selepas event PlayStation Experience 2016 baru-baru ni secara digital sahaja. Jadi para pemain, anda sudah bersedia beraksi ke belum? JOM MAHVEL!!!!!!


Gran Turismo 7: Boleh Beli or Boleh Blah!?

Bila lagi nak asapkan Audi dengan Mini Cooper ‘S ’65 kalau bukan di GT7!
Terus terang cakap, Gran Turismo 7 (GT7) merupakan surat cinta kepada semua peminat kereta generasi baru atau otai. Kali terakhir penulis bermain francais GT ini ialah pada PS1.
Penulis agak risau yang penulis mungkin ketinggalan zaman tetapi bila penulis bermain semula di GT7, perghhh terus on beb! Penulis menghabiskan masa lebih daripada 20 jam di dalam game bukan hanya kerana untuk menulis artikel ini tetapi memang GT7 layannn!
GRAFIK 5 BINTANG
Jangan terlalu terpesona dengan pemandangan nanti terlupa nak berlumba.
Untuk review GT7 ini, penulis bermain di platform PS5 dan grafik memang tidak menghampakan. Pemain ada pilihan untuk memilih grafik yang memfokuskan kepada frame rate ataupun ray tracing.
Tentu sekali kita kena cuba ray tracing dan GT7 memang betul-betul bagi sinaran dan kilauan yang cantik sepanjang perlumbaan dari game sama ada dari permukaan kereta mahupun dari permukaan-permukaan yang lain.
Ray tracing dia memang mantul! Posisi cahaya mataharinya sangat realistik dan tepat.
Cumanya kadang-kadang penulis rasa yang kereta-kereta di dalam GT7 ini terlalu bersih & bersinar seperti lebih kepada pameran kereta daripada perlumbaan kereta. Tetapi penulis tidak komplen kerana memang syiok tengok kereta kegemaran kita begitu cantik di atas trek lumba terutama sekali semasa replay.
Tetapi kadang-kadang terlalu mantul dan silau pantulan cahayanya terutama sekali kalau kereta warna cerah.
Kamera replay ada masanya tepat untuk mengambil gambar kereta kita di selekoh-selekoh yang tajam tetapi ada masanya agak tidak mengena juga terutama sekali ketika di kawasan bukit ataupun di jalan yang terlalu lurus. Hampir setiap kali penulis berjaya membuat corner maut dan memotong kereta lain, kamera replay berjaya merakamnya dengan baik.
Sebab ini penulis tak kisah ray tracing tu. Cool gila bila pandu kereta Jepun terasa macam Initial D!
Bercakap pula tentang persekitaran & pemandangan, ia bukan lagi “afterthought”. GT7 benar-benar mahu kita layan segala yang indah bukan sahaja pada kereta tetapi juga pada trek lumba, persekitaran dan juga perubahan masa & cuaca. Ini menambahkan lagi feel ketika berlumba dan kadang-kadang buat kita lebih nak menghayati pemandangan dari berlumba.
Terasa macam di Capadocia tapi ini di Willow Springs USA.
Batu kerikil, rekahan jalan, cat garisan, bayang kereta dan awan pun nampak realistik.
Secara keseluruhan, grafik di dalam GT7 memang 5 bintang dan penulis tidak pernah mengalami masalah frame rate walaupun ray tracing on sepanjang masa. Penulis sarankan korang layan pemandangan itu semasa replay takut nanti korang terbabas sebab terlalu menghayati pemandangan yang indah.
Kalau bayang-bayang pokok pada permukaan kereta pun boleh detail macam itu apa lagi yang lain.
Kadang-kadang tertanya juga wax kereta apa yang dipakai ini sampai pantulan papan iklan trek di atas Nissan Skyline biru itu pun boleh kelihatan.
MUDAH UNTUK BERLUMBA
Penulis nampak macam pro kan kan kan?
Sejujurnya, penulis bukanlah pakar berlumba kereta di dunia nyata mahupun dunia maya. GT7 ini agak mudah untuk sesiapa pun berlumba di dalamnya.
Walaupun penulis memilih Hard Difficulty dan Off Braking & Steering Assist, penulis tiada masalah untuk menang semua perlumbaan dengan hampir mudah. Hampir mudah kerana yang penting sekali ialah kereta pilihan kita haruslah melebihi requirement atau lebih laju dari kereta AI yang lain.
Pandu dalam hujan pun tiada masalah janji guna tayar kompaun Hard.
Kita boleh katakan yang paling susah di dalam GT7 ini bukanlah berlumba dengan kereta AI yang lain tetapi untuk mengawal kereta kita yang laju dari terbabas. Boleh saja kalau kita berlumba dengan hanya menepati minimum requirement tetapi ianya agak sukar kerana ada kereta AI yang lebih laju dari yang lain. Selalunya, penulis akan memastikan kereta lebih laju banyak dari kereta AI yang lain.
Ini kemenangan yang ke.. hmm tak tau bila kalah. Eceh berlagak padahal selalu juga restart.
Bercakap tentang kereta lebih laju dari AI yang lain, ini dapat di capai melalui Car Tuning yang sangat mudah untuk difahami. Pemain mampu untuk tune kereta mereka jadi lebih laju dari biasa asalkan ada fulus dan lesen lumba yang berpatutan.
Keajaiban Car Tuning bila Mini boleh potong Renault dan Renault tersipu-sipu nak kejar balik.
Lebih tinggi lesen lumba dan fulus korang, lebih banyak barang-barang kereta yang korang boleh pasang di kereta kegemaran. Jadi, tak peliklah kenapa Myvi boleh jadi raja jalan di Malaysia selama ini. GT7 menjawab persoalan itu dan membolehkan semua itu jadi kenyataan!
Bila kau tune Mini macam kau tune Myvi. Pomen-pomen satu dunia kena respek Malaysia ye.
Lesen lumba boleh dipelajari dan naik taraf di License Center. Seperti di game GT dulu-dulu kala, pemain hanya perlu melepasi setiap cabaran dan ujian untuk mendapat lesen lumba yang lebih tinggi. Jangan risau, ada demonstrasi dan tunjuk ajar untuk lebih memudahkan pemain melepasi peringkat.
Inilah rupa dunia GT7 anda. Mudah untuk bergerak dan senang memahami.
Fulus di dalam GT iaitu Credits juga boleh didapatkan melalui kemenangan di dalam perlumbaan. Penulis sarankan agar korang berlumba dengan hemat dan tidak melanggar mana-mana kereta supaya pemain dapat +50% bonus dari duit kemenangan. Barulah cepat dan senang untuk tune kereta ataupun beli kereta kegemaran korang!
Persekitaran menu juga berubah mengikut masa. Memang immersive!
PILIHAN KERETA KEGEMARAN KORANG
Antara koleksi kereta yang sempat penulis kumpulkan termasuk sebuah Jeep!
Bercakap pula tentang pilihan kereta, GT7 mempunyai lebih dari 400 kereta dari seluruh dunia yang kita boleh beli ataupun menang melalui perlumbaan.
Setakat ini, penulis berjaya untuk mencuba kereta-kereta ikonik dari 3 benua seperti Ford Mustang, Mini Cooper, Honda Fit Hybrid dan juga siapa sangka, Sambabus! Penulis macam kena paksa juga untuk bawa Sambabus tetapi penulis tak komplen sebab GT7 buat kita rasa perbezaan memandu setiap jenis kereta dan buat kita menghargai bagaimana setiap kereta itu dicipta.
Bawa Sambabus sambil dengar lagu Vengaboys We Going To Ibiza.
Ini ditambah lagi dengan menu baru seperti Cafe di mana di dalam Cafe, kita akan belajar (lebih tepat sekali diberitahu) tentang setiap kereta-kereta yang kita kumpul melalui Menu Book. Pendek cerita, selepas penulis memandu Sambabus & Mini-Cooper ’65, penulis lebih menghargai kereta Proton Saga sendiri. Maksud penulis ialah kita lebih menghargai evolusi kereta-kereta yang ada sekarang berbanding dulu.
Seronok dengar cerita dari Luca ini tentang sejarah setiap koleksi kereta kita.
Dan ini yang cuba diterapkan oleh Polyphony Digital menerusi menu baru Cafe di mana ia dicipta bagi memudahkan anak-anak muda untuk memahami dan menghargai evolusi-evolusi kereta sepanjang zaman hingga ke hari ini.
Penulis yang dulunya tidaklah mempedulikan sangat tentang kereta-kereta lain kecuali Aston Martin (sebab James Bond) jadi berminat dengan sejarah industri permotoran hanya kerana game developer berjaya menerapkan sejarah-sejarah setiap kereta bukan hanya melalui pembacaan teks buku sejarah tetapi juga dengan visual-visual cantik dan cerita-cerita yang menarik.
Penceritaan sejarah kereta yang penuh penghayatan.
DUNIA DRIVING SIMULATOR
Memang terasa klasik dan immersive. Seronok mengumpul kereta di GT7.
Polyphony Digital memilih untuk melabelkan GT7 sebagai The Real Driving Simulator. Apa yang penulis nampak di sini ialah interpretasi mereka tentang apa itu The Real Driving Simulator ialah bukan hanya tentang perasaan ketika memandu atau berlumba tetapi ia juga tentang bagaimana untuk memberi kuasa di tangan setiap pemain untuk benar-benar mengagumi atau dengan kata lainnya lepas geram terhadap kereta kegemaran mereka.
Nak layan koleksi kereta korang sambil minum kopi di Cafe? Siap!
Ada 2 feature yang menarik perhatian penulis yang membenarkan sesiapa sahaja melakukannya iaitu Scapes Movies dan Scapes Photos.
Pemain boleh melihat kereta-kereta kegemaran mereka bergerak dan dipandu di tempat & pemandangan ikonik di seluruh dunia. Bukan itu sahaja, apa sahaja modifikasi yang kita lakukan pada kereta kita dapat dilihat di semua tempat ini seperti di dunia nyata. Penulis tidak pernah sangka yang ini mampu dilakukan tetapi Polyphony Digital bukan sahaja mampu lakukannya, mereka benar-benar buat kita rasa macam kita berada di tempat tersebut.
Semua modifikasi di kereta boleh di lihat dengan terang dan nyata di mana-mana tempat di seluruh dunia.
Dulu penulis tidak pernah faham kenapa orang nak minum kopi sambil tengok kereta mereka di tepi jalan tapi Polyphony Digital memang tahu orang bukan sahaja mahu minum kopi sambil tengok kereta, mereka tahu yang semua orang mahu lihat kereta mereka berjalan-jalan di seluruh dunia. Feature ini sangatlah underrated tetapi sangat syiok. Buat penulis rasa macam kena upgrade je Saga penulis ini.
Nak tengok kereta korang jalan-jalan dekat jalan kecil di Eropah? Siap!
Satu lagi feature yang dahsyat pada penulis ialah Scapes Photos. Kalau Scapes Movies lebih kepada pemain menjadi penonton, Scapes Photos membenarkan pemain menjadi acah-acah fotografer profesional untuk mengambil gambar kereta-kereta kegemaran kita berlatar belakangkan tempat & pemandangan ikonik di seluruh dunia, termasuk Malaysia!
Korang boleh ambil gambar Ford Mustang korang kat kedai tepi jalan je.
Nak ambil gambar berlatarbelakangkan KLCC? Beres! Nak pergi jalan-jalan di Melaka sambil ambil gambar Ford Mustang korang? Boleh bos! Nak letak driver? Boleh! Nak pusingkan tayar kereta korang, buka lampu high beam atau signal dan break? Pun boleh! Nak ambil gambar konon-kononnya kita trader Forex yang berjaya? Malaysia Boleh! Korang yang minat nak ambil gambar kereta mesti akan habiskan masa berjam di feature ini sahaja.
Penulis terpaksa berhenti godeng-godeng aperture sama exposure sebab kalau tak berhenti tak sempat nak berlumba atau tulis review ini untuk korang semua.
Sebenarnya penulis seorang Forex trader yang berjaya tetapi penulis tak nak kecoh sehingga boleh beli Camaro ini. Nak tahu bagaimana untuk berjaya macam penulis? Boleh PM tepi.
Jadi di sini kita dapat lihat yang Polyphony Digital benar-benar mahu semua peminat kereta bukan sahaja yang suka berlumba sahaja untuk menikmati GT7. Penulis tidak pernah rasa game kereta yang inklusif dan menyeluruh seperti ini.
Ambil gambar di malam hari pun tetap nampak bayang kereta dan pantulan lampu jalan.
KEPUTUSAN – BOLEH BELI OR BOLEH BLAH!?
Penulis tidak berkesempatan untuk mencuba mode online. Penulis akan update artikel ini nanti bila berpeluang untuk mencuba mod kompetitif nanti.
Sebenarnya kalau ikutkan penulis nak je terus bercakap tentang GT7 ini kerana pada penulis GT7 ini memang seronok dimainkan. Tetapi seperti mana-mana game, dengar orang cakap sahaja pun tak guna. Korang kena layan sendiri dan rasai betapa manisnya menjadi peminat kereta pada zaman sekarang. Dengan kata lain, GT7 mendapat cop BOLEH BELI bagi mereka yang berminat dengan kereta dan yang berminat nak tune macam-macam jenis kereta sampai boleh jadi raja jalan Myvi.
Tetapi GT7 mendapat cop BOLEH BLAH bagi mereka yang lebih berminat untuk tahap kompetitif yang lebih tinggi dan inginkan cabaran ketika berlumba. Bagi mereka yang inginkan The Real Racing Simulator, GT7 bukanlah untuk anda.
Kesimpulannya, memang tak rugi untuk korang terus beli GT7 apabila secara rasminya keluar pada tanggal 3 Mac ini.
+ Grafik dan persekitaran memukau+ Mudah belajar memandu+ Lebih dari 400 koleksi kereta dari 3 benua+ Boleh menghayati kecantikan kereta di luar perlumbaan+ Senang untuk memahami apa yang perlu dilakukan
– Terlalu mudah untuk mengalahkan AI walaupun Hard Difficulty– Progression game yang terlalu perlahan


Razer Umum Sebagai Rakan Kerjasama Esports Untuk Sukan SEA 2019 Di Filipina

Sebelum ini, Menteri Belia & Sukan, YB Syed Saddiq ada menyatakan yang beliau akan berusaha untuk memastikan acara esports akan dipertandingkan sebagai pungutan di Sukan SEA 2019 di Filipina.

Terbaru, Razer telah mengumumkan yang syarikat perkakasan gaming itu akan menjadi salah satu rakan kerjasama untuk esports di sukan temasya dwitahunan terbesar rantau Asia Tenggara itu — sekaligus mengesahkan yang esports akan dikira sebagai acara yang bakal menyumbang kepada pungutan pingat kepada negara-negara yang bertanding. Berita ini diumumkan melalui laman web rasmi Razer.
Setakat ini, mereka tidak mendedahkan lagi apakah game yang akan dipertandingkan. Walau bagaimanapun, dalam kenyataan media yang dikeluarkan, senarai game tersebut dijangka akan diumumkan dalam beberapa bulan akan datang yang meliputi game-game di platform PC, mobile dan juga konsol. Buat masa ini, game pertama yang telah diumumkan akan dipertandingkan ialah Mobile Legends: Bang Bang.
Esports telahpun dipertandingkan di Sukan Asia tahun ini di Jakarta, Indonesia, namun ia merupakan pertandingan demonstrasi sahaja dan tidak dikira sebagai pungutan pingat.


Call of Duty Tahun Ini Akan Digelar Black Ops Cold War, Menurut Beberapa Sumber Kuat

Teka-teki judul Call of Duty untuk tahun ini nampaknya mungkin sudah terjawab — iaitu Call of Duty: Black Ops Cold War.
Beberapa info tentang game shooter akan datang ini telah tertiris, antaranya artwork yang didedahkan oleh Okami di Twitter. Judul ini turut disahkan oleh Eurogamer, yang mana ia datang dari sumber boleh dipercayai menurut mereka.
https://twitter.com/Okami13_/status/1262774644903424000?s=20
Call of Duty: Warzone juga telah mengacah dengan pengenalan bunker yang berkunci. Ada pemain yang sudah berjaya memasuki bunker tersebut dan menemui peledak nuklear dan sebuah kapal terbang era Perang Dingin.

 Bunker doors that are outside now open with a keycard from CODWarzone

Seperti yang tertera dalam judulnya ini, Call of Duty tahun ini akan menggunakan latar belakang Perang Dingin yang menegang antara sekutu-sekutu Amerika Syarikat dan Kesatuan Soviet. Walau bagaimanapun, kita belum tahu apakah konflik utama yang akan dibawakan ke dalam game ini nanti kerana Perang Dingin berlaku dalam jangka waktu yang panjang, dan terlalu banyak konflik yang meletus seperti Perang Korea dan Perang Vietnam.
Perang Dingin bermula apabila berakhirnya Perang Dunia Kedua, dan berakhir apabila runtuhnya Kesatuan Soviet, kira-kira tempoh antara tahun 1947 hingga 1991.
Penggunaan latar belakang ini sekaligus mengembalikan Black Ops yang dibangunkan Treyarch kepada akarnya yang mana sub-siri tersebut pertama kali diperkenalkan dengan menggunakan latar belakang tahun 1960-an.
Sama-sama kita nantikan bilakah Activision akan mengumumkan secara rasmi game ini.


Acer Malaysia Lancarkan Predator 21 X, Laptop Gaming Paling Sado Masakini Berharga RM39,999!

Dan ianya berharga RM39,999. Harga gini dah boleh beli kereta dah ni!

Pagi tadi Acer Malaysia telah melancarkan laptop daripada divisi gaming mereka iaitu Predator 21 X. Laptop paling berkuasa dan paling mahal dihasilkan Acer ini akan dibuka untuk tempahan pada harga RM39,999! Paling rare, hanya terdapat 300 unit Predator 21 X di seluruh dunia, dan dikhabarkan Malaysia mempunyai satu unit sahaja untuk dimiliki sekarang!

Harga dah premium – apa spesifikasi terbaru laptop gaming ini sejak diumumkan Januari lalu?

Perkara pertama yang dilihat pada Predator 21 X adalah skrinnya yang melengkung! Ya, Predator 21 X adalah laptop pertama di dunia yang menampilkan skrin IPS (in-plane switching) 21 inci melengkung dengan resolusi pada 2560×1080 dan 120Hz refresh rate! Lagi best, skrin ini juga menampilkan teknologi NVIDIA G-SYNC untuk paparan gameplay yang halus lancar gitu!

Ianya dikuasakan dengan 7th Gen Intel Core i7 processor dan dua NVIDIA GeForce GTX 1080 SLI (CPU dan GPU boleh di-overclock!), dan 64GB DDR4-2400 RAM. Rekabentuk chassis Predator 21 X yang besar ini juga memuatkan 5 kipas untuk memastikan laptop ini beroperasi pada suhu dan prestasi optimum!

Turut disertakan adalah Tobii eye-tracker – teknologi yang membenarkan korang mengawal komputer dengan hanya pandangan mata. Teknologi ini memudahkan kerja korang mencari dan melihat musuh in-game dengan hanya menggunakan kamera yang mengesan titik penglihatan mata korang.

Bagi penggemar mechanical keyboard dan pencahayaan RGB – Predator 21 X menampilkan mechanical keyboard dengan Cherry MX Brown switches dan pencahayaan RGB 16.7 juta pilihan warna yang menjadi kegilaan gamers masakini. Satu pilihan rekaan yang menarik adalah numeric keypad yang boleh ditanggal dan diterbalikkan menjadi Precision Touchpad!

Kalau orang lain beli laptop dapat beg laptop, kalau korang beli Predator 21 X, korang akan mendapat Pelican carrying case yang beroda dan tahan lasak – kalis air, kalis hentakan dan kalis habuk! Senanglah nak bawak laptop gaming rare ini ke LAN party dan #humblebrag dengan kawan-kawan!

Teringin nak tengok dan pegang laptop gaming Predator 21 X ini?
Turun sahaja ke Acer Malaysia Predator Roadshow yang berlangsung di IOI City Mall, Putrajaya selama 5 hari dari 17 – 21 Mei. Selain Predator 21 X, terdapat pelbagai laptop Acer dari siri lain seperti Acer Aspire VX, Acer Swift Series dan Acer Switch Alpha 12 yang boleh dibeli untuk mendapatkan hadiah-hadiah tambahan!

Selain itu, kalau korang penggemar CounterStrike: Global Offensive dan FIFA 17, sertai 1vs1 challenge untuk peluang memenangi laptop gaming Predator 15 yang bernilai RM9,000! Tapi korang kenalah kalahkan Amirul “Amtuah” Afandi, pemain FIFA profesional dan  Aiman ‘aimannn’ Azham, pemain CS:GO profesional.

Awal pagi tadi Acer Malaysia telah melancarkan Predator 21 X di Acer Malaysia Predator Roadshow. Laptop gaming yang…
Posted by JomGaming on Rabu, 17 Mei 2017

#myAcer #predator21x #predatorgaming


GigaBash: Boleh Beli or Boleh Blah!?

Secara keseluruhannya, GigaBash boleh dikatakan sebuah game indie yang berjaya mencapai objektinya.
Game brawler ini membawakan gameplay yang mudah difahami, dalam masa sama mempunyai kombat yang agak mendalam. Ia juga merupakan sebuah party game yang sesuai dimainkan bersama rakan-rakan dan sanak saudara untuk sama-sama bergelak ketawa.
Walaupun begitu, penulis tidak nampak bagaimana GigaBash akan mampu untuk membuatkan para pemain terus bermain selepas 5 atau 10 jam permainan.
Senang kata, GigaBash menawarkan gameplay yang menghiburkan, namun sukar untuk membuatkan kita terus melekat dalam jangka waktu yang lama.
Hentak-Hentak Raksasa

GigaBash merupakan sebuah game brawler dengan pandangan isometrik dari atas (top-down).
Untuk bagi senang faham, bayangkan game-game brawler seperti Super Smash Bros. Ultimate dan Brawlhalla, tapi GigaBash bukanlah dalam bentuk 2D platformer, sebaliknya dalam bentuk 3D isometrik.
Disebabkan bentuk 3D isometrik itu, penulis merasakan yang GigaBash merupakan sebuah game brawler yang lebih menyeronokkan berbanding game-game brawler yang dimainkan dalam bentuk 2D platformer.
Melalui 3D isometrik juga, lebih banyak jenis gerakan dan serangan yang boleh dibawakan ke dalam gameplay. Setiap karakter mempunyai sekurang-kurangnya 10 serangan asas. Itu belum dicampur lagi skil blok dan gabungan gerakan-gerakan lain.
Macam Permainan Kecil

Tarikan utama GigaBash adalah tema karakter dan latar belakangnya. GigaBash membawakan karakter-karakter raksasa-raksasa besar atau titan yang sering kita nampak dalam cerita-cerita yang diinspirasikan daripada filem genre kaiju.
Oleh itu, setiap arena yang ditampilkan adalah sangat menarik kerana latar belakangnya kelihatan seperti kawasan-kawasan mini. Karakter-karakter yang kita sedang gunakan adalah raksasa-raksasa gergasi, maka, di sekeliling kita pula adalah bangunan-bangunan di bandar yang sama saiz dengan karakter kita.
Disebebkan perspektik tersebut, penulis merasakan seolah-olah kita sedang bermain sebagai patung-patung permainan. Kita gunakan karakter-karakter hero atau raksasa kegemaran, kemudian menghentak dan memusnahkan segala persekitaran di sekeliling. Ditambah pula dengan destructions yang mantap, memang puas!
Cerita Berskala Kecil

GigaBash menampilkan tiga mode iaitu Cerita, Couch Play dan Online.
GigaBash membawakan 10 karakter. Namun, dalam Cerita, ia hanya menyediakan kisah untuk 4 buah karakter sahaja iaitu Gorogong, Pipijuras, Woolley dan Thundatross. Harus diingat, cerita yang disajikan dalam GigaBash hanyalah dalam skala kecil sahaja. Kalau korang mencari kisah yang mendalam dan panjang, korang takkan dapat dalam game ini.
Daripada 4 kisah yang dibawakan, penulis hanya tertarik dengan satu kisah sahaja iaitu Thundatross. Bermain Cerita yang disajikan untuk Thundatross umpama membaca komik-komik mini. Jalan cerita yang pendek, tetapi tetap memberikan semangat, ilustrasi dan animasi yang mengujakan.
Lagi 3 kisah karakter itu agak membosankan yang membuatkan penulis tidak peduli pun tentang apa yang terjadi.
Party Game Menghiburkan

Mode kedua yang ada dalam GigaBash adalah Couch Play.
Bagi penulis mode ini adalah kekuatan GigaBash kerana ia adalah mode yang paling menghiburkan. Kita boleh sambungkan sehingga 4 controller, dan 4 pemain ini boleh bergocoh antara satu sama lain dalam arena yang sempit itu.
Couch Play ini dibahagikan kepada 3 lagi mode di dalamnya iaitu Free-for-All, Tempur Berpasukan dan Onar.
Free-for-All adalah mode 1v1v1v1, Tempur Berpasukan adalah mode 2v2, dan Onar pula adalah mode party game yang sebenar. Dalam Onar kita boleh memilih bermacam-macam party game yang mencuit hati seperti Lohong Durjana, Bom Jangka, Lava Membara dan banyak lagi. Sememangnya kita akan bergelak ketawa bermain mode ini dengan karakter-karakter raksasa yang comel.
Online Harus Ditambahbaik

Mode ketiga dalam GigaBash adalah Online. Mode Online merupakan mode yang sama sahaja dengan mode Couch Play, cuma ia boleh dimainkan bersama rakan-rakan secara online.
Memiliki Couch Play dalam sesebuah game masakini sudah semestinya memberikan nilai tambah kepada GigaBash. Namun, game ini akan menjadi lebih lengkap sekiranya dapat menggabungkan local dan online dalam sesi game yang sama.
Penulis turut menikmati Online dengan baik. Dapat mengalahkan pemain online lain yang tidak dikenali pastinya lebih bermakna. Walau bagaimanapun, teramatlah sukar untuk menemui pemain online lain dalam sesebuah perlawanan (matchmaking). Antara punca kepada kesukaran ini pastinya disebabkan ketiadaan fungsi cross-play antara PC dan PlayStation.
Untuk makluman, Steam dan Epic Games Store berada dalam takungan matchmaking yang sama, manakala PS5 dan PS4 pula dalam satu takungan matchmaking yang berbeza. Sekiranya dapat digabungkan kesemua platform ini, semestinya akan lebih memudahkan untuk bertemu dengan pemain lawan online lain.
Tetapi, penulis memahami. Sebagai sebuah game indie, menambah gabungan lokal/online serta fungsi cross-play tentunya memerlukan kos yang lebih tinggi.
Buatan Malaysia

Kepada korang yang tidak tahu, GigaBash dibangunkan oleh Passion Republic. Siapa Passion Republic?
Passion Republic merupakan sebuah studio pembangun game tempatan yang terletak di Petaling Jaya, Selangor. Mereka cukup terkenal kerana sering menjadi studio sokongan kepada studio-studio besar membangunkan game-game AAA.
Passion Republic memiliki portfolio yang begitu besar, antaranya pernah terlibat membikin animasi dan pemodelan untuk Elden Ring; animasi dan seni konsep untuk Diablo II: Resurrected; aset persekitaran dan kostum untuk Marvel Spider-Man Remastered; dan banyak lagi.
GigaBash merupakan game pertama yang dibangunkan sepenuhnya oleh Passion Republic, dan kita sebagai rakyat Malaysia seharusnya turut berbangga dengan kejayaan ini.
Bahasa Melayu

Sebagai sebuah studio tempatan, Passion Republic nampaknya telah mengambil inisiatif untuk menampilkan Bahasa Melayu ke dalam GigaBash. Malah, mereka turut menyediakan bahasa negara jiran seberang kita, iaitu Bahasa Indonesia.
Bermain GigaBash dalam Bahasa Melayu sememangnya memberikan satu rasa yang amat unik. Dari menu utama, UI dan dialog-dialog (teks) dalam penceritaan, semuanya tersedia dalam Bahasa Melayu.
Kami terhibur dengan tahap kesukaran (difficulty) yang boleh dipilih, iaitu Santai, Seimbang, Ribut dan Kiamat. Bahkan, beberapa simpulan bahasa dan peribahasa tempatan turut digunakan untuk lencana dan dialog seperti lipas kudung, pantang maut sebelum ajal, pulang paku buah keras, agi idup agi ngelaban (pepatah Iban) dan sebagainya.
Apa Seterusnya?

Penulis tidak fikir yang Passion Republic membangunkan GigaBash dengan hasrat untuk menjadikannya sebuah game esports. Namun, melalui gameplay kombat yang disajikan dalam game ini, ia sebenarnya amat sesuai untuk bergerak ke arah esports.
Penulis sudah terbayang-bayang sesebuah perlawanan kompetitif GigaBash dijalankan — mempunyai pengulas yang begitu rancak memberikan ulasan terhadap setiap serangan yang dikeluarkan dalam perlawanan 1v1v1v1.
Melalui kombat yang rumit dan mendalam, pastinya seronok sekiranya dapat melihat bagaimana pemain-pemain esports melakukan gerakan-gerakan memukau.
Malah, GigaBash juga mempunyai potensi untuk menjadi sebuah game live-service yang baik. Passion Republic boleh bekerjasama dengan francais-francais berkaitan raksasa seperti Ultraman, Godzilla, Kong, Attack on Titan dan banyak lagi untuk membawakan kandungan crossover bagi terus menerus tarik minat pemain.
Tapi ia tentunya sukar. Payah untuk sesebuah game berbayar, apatah lagi indie, menjadi sebuah game esports atau live-service yang mampu menarik ramai peminat.
GigaBash boleh didapati di Steam dengan harga RM85.49, serta di PlayStation Store dengan harga RM149.
Keputusan – BOLEH BELI or BOLEH BLAH!?

Peminat cerita-cerita kaiju? Jangan fikir panjang. GigaBash semestinya BOLEH BELI. Ia mungkin adalah game brawler bertemakan raksasa yang paling menghiburkan ada di pasaran sekarang. GigaBash juga adalah antara pilihan terbaik kalau korang sedang mencari party game menyeronokkan yang sesuai dimainkan kanak-kanak dan seisi keluarga.
Namun, kalau korang mencari sebuah game yang membawakan story yang panjang dan mendalam, GigaBash tentunya BOLEH BLAH. Jalan ceritanya boleh dikatakan hanya seperti pengenalan untuk para pemain mengenali butang-butangnya. Kesukaran untuk bertemu dengan pemain online juga boleh mengecewakan korang.
+ Kombat menghiburkan+ Rekaan karakter comel+ Party game menyeronokkan+ Ada couch play+ Destructions mantap+ Ada Bahasa Melayu
– Jalan cerita kebanyakannya bosan– Tiada gabungan local/online– Tiada cross-play


PlayerUnknown’s Battlegrounds Pecahkan Rekod Dalam Sejarah Steam! Takhta DotA 2 Kini Telah Dirampas!

Tiada apa yang boleh menghalang populariti game ini sekarang!

Suatu ketika dulu, kita mungkin akan berkata bahawa tiada mana-mana game yang mampu memecahkan rekod DotA 2. Tetapi ia kini menjadi realiti, dan apa yang lebih menarik adalah rekod ini dipecahkan oleh sebuah game yang bukan keluaran Valve serta masih lagi dalam versi Early Access.
PlayerUnknown’s Battlegrounds kini memegang rekod dalam sejarah platform Steam sebagai game paling ramai dimainkan pada satu-satu masa, mengalahkan pemegang rekod sebelum ini, DotA 2. PlayerUnknown’s Battlegrounds telah mencatatkan seramai 1,342,857 pemain pada malam tadi, menolak DotA 2 ke tangga kedua (1,295,114 pemain) dan Counter Strike: Global Offensive ke kedudukan ketiga (854,801 pemain).
Pengarah kreatif PlayerUnknown’s Battlegrounds di laman rasmi Twitter-nya telah mengucapkan terima kasih kepada para pemain dan penghargaan kepada pasukan yang membangunkan game ini.

Highest peak player count on @steam_games! A sincere thank you to all our players & the amazing @PUBATTLEGROUNDS team I get to work with! GG pic.twitter.com/z8V2rdmQmm
— PLAYERUNKNOWN (@PLAYERUNKNOWN) September 16, 2017
Dan persoalannya yang timbul sekarang, berapa jauhkan PlayerUnknown’s Battlegrounds akan pergi selepas ini? Setinggi mana game ini akan meletakkan rekodnya sebagai pemain paling ramai di Steam pada satu-satu masa dalam sejarah?
PlayerUnknown’s Battlegrounds kini korang boleh beli versi Early Access di Steam dengan harga RM74.99. Game ini dijadualkan dilancarkan sepenuhnya pada tahun hadapan dan pelancaran di Xbox One pada akhir tahun ini.


Berita Dari Bethesda Untuk Peminat Fallout 4, Fallout Shelter Dan Skyrim!

Bethesda ingin mengingatkan gamers bahawa legasi siri Fallout dan siri The Elder Scrolls tidak mudah dilupakan! Update terus diberikan untuk menguja peminat seluruh dunia!

Nantikan 2 DLC Fallout 4 yang baru!

Seperti yang dijanjikan oleh Bethesda, Fallout 4 akan menerima 3 buah DLC yang baru dalam sela masa 3 bulan akan datang dan kini ia telah diumumkan di sidang media E3 2016. DLC yang ke-4 bagi Fallout 4 diberi nama “Contraptions” dan bakal dikeluarkan pada minggu hadapan. DLC ini membenarkan pemain membina pelbagai gajet atau alatan, lif, rak untuk armor atau weapon dan macam-macam lagi.

Pada bulan Julai ini pula, akan terdapat sebuah lagi DLC yang lebih menarik yang diberi nama “Vault-Tec Workshop“. Ini membenarkan korang untuk membina vault dan lakukan eksperimen yang korang ingin cuba selama ini!
Fallout Shelter juga akan menerima update yang komprehensif!

Genap setahun Fallout Shelter diumumkan di E3 2015 dan ia telah mendapat sambutan hangat dalam komuniti mobile. Dengan mencecah sebanyak 50 juta pemain, Bethesda telah mengambil keputusan untuk menambah opsyen bagi game mobile yang ringkas ini.

Bethesda telah menjanjikan update yang bakal tiba iaitu versi 1.6, Fallout Shelter bakal menerima kebolehan untuk melakukan bermacam-macam quest, penambahan watak baru serta musuh dan juga kawasan yang boleh dilawati!

Update ini bakal tiba pada bulan Julai untuk iOS, Android dan juga PC!
Skyrim bakal menemui peminat di PlayStation 4 dan Xbox One!

Versi terbaru ini diberi nama The Elder Scrolls V: Skyrim Special Edition dan akan menerima pelbagai pengolahan semula grafik, efek pencahayaan, depth of field dan bermacam efek enviroment seperti air dan salji. Seperti Fallout 4 juga, Skyrim versi terbaru ini akan boleh menggunakan mod di pelantar konsol!

Bagaimana pula bagi mereka yang sudah memiliki Skyrim di PC? Korang akan menerima upgrade secara percuma pada 28 Oktober nanti!

If you own #Skyrim and all its add-ons or own Legendary Edition on Steam, you'll get a free upgrade to Skyrim Special Edition on Oct 28 #BE3
— Bethesda Game Studios (@BethesdaStudios) June 13, 2016


Ghost of Tsushima Kini Game PS4 Kedua Paling Banyak Dihabiskan, Di Belakang Marvel’s Spider-Man

Populariti Ghost of Tsushima bukan hanya cakap-cakap di media sosial, tetapi ia disokong oleh satu data yang agak menarik.
Ungeek telah melaporkan bahawa Ghost of Tsushima kini merupakan game PS4 kedua yang paling banyak dihabiskan oleh para pemain. Game open-world berlatarbelakangkan zaman feudal Jepun itu berada di belakang Marvel’s Spider-Man yang berada di kedudukan pertama.
Statistik yang dilihat adalah berapakah peratusan pemain yang berjaya memperoleh trofi ‘Mono No Aware’ dalam Ghost of Tsushima — iaitu setinggi 50.2%.
Bagi yang tidak tahu, trofi ‘Mono No Aware’ diperoleh apabila pemain berjaya menghabiskan jalan cerita utama dalam game tersebut. Dalam kata lain, daripada keseluruhan pemain Ghost of Tsushima (yang telah sync trofi ke profil masing-masing), lebih daripada separuh telah menghabiskan jalan cerita utamanya.
Ini sememangnya satu peratusan yang agak tinggi memandangkan kebanyakan gamer di luar sana sukar untuk menghabiskan jalan cerita utama dalam sesebuah game open-world. Kebiasaannya, pemain tidak (atau belum) menghabiskan jalan cerita utama game tersebut adalah disebabkan sama ada jalan ceritanya yang tidak menarik, terlalu panjang, atau terleka dengan side mission lain sebelum sempat menghabiskan jalan cerita utamanya.
Berikut ialah peratusan yang para pemain PS4 berjaya habiskan jalan cerita utamanya untuk beberapa game open-world yang popular, lapor Ungeek:
Marvel’s Spider-Man – 50.8%Ghost of Tsushima – 50.2%Assassin’s Creed Origins – 38.2%Far Cry 5 – 36.7%Days Gone – 34.7%Horizon Zero Dawn – 34.1%Assassin’s Creed Odyssey – 30%The Witcher 3 – 29.8%Death Stranding – 28.6%Red Dead Redemption II – 28.2%Watch Dogs 2 – 24.9%Assassin’s Creed Valhalla – 19.8%
Mungkin salah satu faktor yang berjaya menarik para pemain menghabiskannya adalah disebabkan gameplay kombatnya yang cukup baik, yang mana Sucker Punch telah mengambil masa selama enam tahun untuk menyempurnakannya.
Daripada senarai game open-world yang disebutkan di atas, apakah game yang korang dah habiskan jalan cerita utamanya? Kongsikannya dengan kami di ruangan komen.


Pukul Berapa Kita Boleh Mula Mainkan Sesi Open Beta Star Wars Battlefront II?

Pastinya info ini ingin korang tahu kalau korang betul-betul dah tak sabar nak cuba Star Wars Battlefront II!

Sesi open beta untuk Star Wars Battlefront II akan bermula pada awal Oktober ini. Jadi, soalan yang paling penting, pukul berapa secara tepatnya ia akan bermula?
Versi beta ini akan bermula pada 6 Oktober, Jumaat, 4 petang (waktu Malaysia).
Bagi korang yang telah pre-order game ini, korang akan berpeluang memulakan sesi beta ini 2 hari lebih awal, iaitu pada 4 Oktober, Rabu, 4 petang.
Sesi beta ini akan berakhir pada 10 Oktober, Selasa, 12 tengah malam.

Dalam versi beta ini, para pemain akan disajikan dengan game mode Galactic Assault di Naboo, sebuah game mode yang mengumpulkan 40 pemain di jalanan Theed, seperti yang telah mereka perlihatkan semasa acara EA Play pada bulan Jun lalu. Selain itu, open beta ini juga akan membawakan game mode Starfighter Assault.
Star Wars Battlefront II akan dilancarkan sepenuhnya di PC, PS4 dan Xbox One pada 17 November 2017.
JomBaca: Ini Adalah Keperluan Spesifikasi Untuk Open Beta Star Wars Battlefront II Di PC


Langganan Baharu PlayStation Plus ‘Spartacus’ Dijangka Akan Diumumkan Sony Minggu Depan

Kita sudah mendengar banyak khabar angin sebelum ini bahawa perubahan langganan PlayStation Plus akan didedahkan Sony sekitar Mac-April ini. Terkini, timbul laporan baharu bahawa pengumuman itu akan diumumkan tidak lama lagi.
Laporan ini hadir daripada Bloomberg, yang mengatakan servis yang menggunakan nama kod ‘Spartacus’ itu dijangka akan diumumkan seawal-awalnya minggu hadapan.
Menurut laporan ini lagi, walaupun PlayStation cuba memberi saingan kepada Xbox Game Pass yang mendapat sambutan yang begitu hangat, terdapat satu perbezaan ketara yang mungkin tetap akan memberikan pelanggan Xbox Game Pass sedikit kelebihan berbanding langganan baharu Sony itu kelak.
Tidak seperti Microsoft yang meletakkan game-game AAA baharu terbitan pihak-pertama mereka ke dalam Xbox Game Pass pada hari pertama pelancaran, Sony nampaknya mungkin tidak melakukan sedemikian rupa untuk game-game AAA eksklusif mereka.
Bloomberg memberikan contoh seperti God of War Ragnarok yang dijadualkan dilancarkan pada tahun ini. Menurut Bloomberg, Sony tidak berhasrat untuk memasukkan game itu ke dalam langganan ‘Spartacus’ mereka pada hari pertama pelancaran game tersebut.
Dalam satu laporan berasingan dari GamesBeat sebelum ini, kita telah mendapat gambaran awal tentang bagaimana bentuk langganan baharu yang akan diperkenalkan Sony.
Spartacus dikhabarkan akan menampilkan tiga tahap langganan, di mana lebih tinggi tahap langganan, lebih banyak manfaat yang akan diperoleh.
Tahap pertama adalah PS+ Essential yang berharga USD10 (~RM42) sebulan. Tahap pertama ini merupakan servis yang sama sahaja dengan langganan PS Plus sedia ada, iaitu kebenaran untuk bermain online multiplayer serta mendapat 3 atau 4 game percuma setiap bulan.
Tahap kedua pula adalah PS+ Extra yang berharga USD13 (~RM55) sebulan. Tahap kedua ini menggabungkan PS+ Essential dengan katalog game boleh dimuat-turun yang dijangka menawarkan lebih 300 buah game. Tahap ini boleh dikatakan seperti menggabungkan langganan PS Plus sedia ada dengan PS Now, satu langganan yang kurang popular daripada Sony.
Tahap ketiga pula adalah PS+ Premium yang berharga USD16 (~RM67) sebulan. Tahap ketiga dan paling mahal ini akan menawarkan segala yang terdapat dalam PS+ Extra, ditambah lagi dengan senarai game yang boleh distrim, game-game klasik dan tawaran untuk mencuba game-game baharu lebih awal.
Tentunya, butiran-butiran ini masih belum dimuktamadkan. Harga untuk setiap tahap itu dan namanya juga mungkin boleh berubah dalam masa-masa terdekat sebelum pelancaran.
Semua perhatian kini terarah kepada Sony untuk mengumumkannya secara rasmi.


PS4 Neo Leak! Dengan GPU 2X Lebih Tinggi! Harga! Dev Kits Sudah Ditawar Kepada Developer!

Seorang insider yang dikenali ramai dari komuniti Neogaf, OsirisBlack telah mengeluarkan beberapa fakta mengenai PS4 Neo yang sememangnya mendapat perhatian ramai pihak!

Menurut info yang diberi oleh OsirisBlack, berikut adalah info yang kita dapat tahu setakat ini:

GPU yang digunakan adalah 2 kali ganda lebih berkuasa dari PS4 yang standard.
Sony sedang melakukan percubaan dengan 2 model PS4 Neo tetapi satu sahaja akan dipilih untuk pelancaran kelak. Model yang pertama bakal mempunyai GPU dengan kuasa pemproses setinggi 4.2 Teraflops dan bakal menggunakan CPU Jaguar manakala model yang sebuah lagi bakal mempunyai GPU dengan kuasa pemproses setinggi 5.5 Teraflops dan menggunakan model CPU yang baru. Setiap model ini dijangka diletakkan pada harga USD399 atau USD499 setiap satu. Model yang berharga USD499 ini juga bakal mempunyai external power supply.
Disamping itu, beberapa developer yang bertuah juga telah menerima PlayStation 4K Dev Kits untuk memulakan pembangunan games terbaru mereka.
Sumber OsirisBlack turut menyatakan tiada perubahan dari segi kelancaran games yang bakal dimainkan antara PS4 atau PS4 Neo.
Antara games yang sedang dibangunkan menggunakan PS4 Neo adalah Deep Down dan GoW4.

Sumber dari Neogaf.
https://twitter.com/isaparrot/status/746727703940784128

2. Nothing Sony is doing is reactionary to Scorpio. Both machines were tested from the beginning. Two different specs at seperate prices.
— Parrigatooooo (@isaparrot) June 25, 2016


PlayStation Now Akan Ke PC?! PC Gamers Akan Boleh Main Uncharted Dan The Last of Us?!

Bermain game-game eksklusif terbaik PlayStation di PC ataupun di laptop anda? Itulah khabar angin yang berlegar sekarang!

Menurut sebuah laman web berbahasa Perancis, Gamekult mengatakan bahawa servis langganan PlayStation Now akan diumumkan untuk PC pada 23 Ogos nanti. Betul ke bohong?!
Menurut laporan PCGamesN pula, PlayStation Now akan dilancarkan terlebih dahulu di Belgium, Belanda dan UK sebelum ia dilancarkan di US dan Kanada seminggu kemudian.
Bagi mereka yang tidak mengetahui, PlayStation Now adalah servis cloud gaming yang dibangunkan oleh Sony. Ia membenarkan para pemain untuk stream game-game dari PS3 (tanpa perlu download game tersebut) dan mainkannya di PS4, PS3, PS Vita, PSTV, dan beberapa TV terpilih dari Sony dan Samsung.
Buat masa ini, hanya game-game dari PS3 ditawarkan yang mana semasa artikel ini ditulis, sebanyak 400 game telah disediakan untuk langganan ini. Dan pada masa akan datang, game-game dari PS1 dan PS2 turut dikatakan akan ditawarkan.

Langganan ini ditawarkan dengan harga USD100 (~RM400) untuk setahun, USD45 (~RM180) untuk tiga bulan dan USD20 (~RM80) untuk sebulan.
Sekiranya berita ini benar, bermakna para gamers di PC akan boleh menikmati game-game eksklusif dari Sony seperti siri Uncharted, The Last of Us dan banyak lagi.


Cyberfusion 2016: 10/10 Wajib Join Lagi Acara LAN Party Rekod Dunia Ini!

Pada tahun lepas, saya terdengar pasal acara Cyberfusion melalui Facebook. Seorang rakan gamer Destiny yang pernah menyertainya di tahun-tahun lalu juga menggalakkan saya untuk mencuba. Setelah banyak berfikir dan mendapat persetujuan ibubapa (aduuh ya Mak, saya bujang tapi umur dah lanjutlah!), saya menyertai Cyberfusion 2015. Pengalaman saya adalah amat seronok sekali dan juga membuka mata saya betapa besarnya komuniti gamers di Malaysia.
Bila adanya peluang untuk menyertai Cyberfusion 2016, saya tidak membuang masa dan memasukkan nama sendiri dalam senarai.

JomBaca: Cyberfusion 2016 Kembali Lagi – Sambutan Memberangsangkan, Tiket Terlajak Laris!
Nasib baik saya cepat! Ini kerana di masa pra-pendaftaran, pengurus acara Spotgamers telah mengajak bekas Cyberfusionist untuk menarik mana-mana rakan gamers untuk serta bersama. Walaupun ruang slot ada 300 tempat, dengan cepatnya ia sudah penuh sebaik sahaja keluar pengumunan acara ini. Memang terbukti bila gamers Malaysia nak buat party, semua nak bawak geng ramai-ramai!
Selimut dan bantal? Check. Pakaian? Check. Konsol dan alatan PS4? Check. TV? Masih perlu dibalut dengan plastik. Extension cord elektrik? Dua pek.
“Liza nak pindah balik Cyberjaya ke?” tanya kakak saya.
Sambil menyumbat beg dengan makanan ringan Maretti bruschette ke dalam kereta, saya menjawab, “Tak lah! Ini 2 malam je Kak Emma!”
Snacks itu penting! Jadi saya pastikan ada banyak supaya tidak cepat habis.
Dan besar kemungkinan tidak tidur pun di malam tersebut! Cyberfusion bukan sahaja sebuah LAN party di mana gamers berjumpa dan berborak sambil nak bragging tingginya markah highscore mereka. Ada juga pelbagai aktiviti yang dijanjikan seperti ice-breaking, pertandingan mini-games, dan cabutan bertuah. Sambil mengemas, saya juga check app media sosial dengan rakan-rakan gamers, terutamanya, geng JomGaming. Kali ini kita datang sebagai satu team media gaming yang rasmi!
Cyberfusion 2016 – Hari Pertama
Tempat lokasi untuk acara 3 hari 2 malam tahun ini adalah CoInnov8, Cyberview, sebuah bangunan pejabat 4 tingkat yang berdekatan dengan MaGIC Cyberjaya, dan tidak jauh dari bangunan MDEC. Saya sampai lebih kurang 2.30pm, setengah jam sebelum masa kaunter daftar nak buka. Sambil menunggu, saya bawak keluar barang-barang besar seperti TV, beg pakaian, selimut comforter (tua, koyak, tapi janji bersih) dari kereta.

Saya nak mengintip tempat gaming di tingkat 2 dari luar kawasan, tetapi abang sekuriti mempelawa saya untuk masuk terus. Mungkin sebab para peserta Cyberfusion makin ramai atau mungkin sebab saya pakai baju tshirt hitam Cyberfusion tahun lepas yang nampak sangat macam baju staf Cyberfusion 2016? Meh, asal ada sudut selamat untuk saya simpan alat peranti gaming!
Selepas pendaftaran masuk, tag ID wajib di pakai sepanjang waktu acara!
Sesi memasang kerusi gaming DXRacer. Wow, banyak tuh!
LAN party wajib kena ada Internet! Diorang yang dah set up meja pergi main dulu ya!
Seperti dewan MMU tahun lepas, ruang tempat LAN party penuh dengan barisan meja-meja panjang, setiap satu boleh muatkan lebih kurang 8 atau 12 gamers. Banner-banner yang bersandar di dinding dan beberapa sudut kosong menghiaskan lagi ruang tempat dengan logo dan gambar rakan penaja Cyberview dan para penaja seperti Corsair Gaming, CUDO Technologies dan DXRacer.
Betul-betul di sebelah ruang depan adalah tempat showcase penaja utama E-Blue. Syarikat dari Hong Kong ini telah menyediakan tempat showcase dengan beberapa alat peranti PC yang terbaru termasuklah keyboard, mouse, dan kerusi gaming yang bercahaya. Yang menarik sekali adalah peluang untuk memenangi kerusi gaming E-Blue melalui jumlah like di Instagram. Bestnya!
Pameran beberapa alat peranti gaming yang canggih oleh E-Blue.
Gamers juga berpeluang untuk main dengan produk-produk showcase E-Blue!
Selepas saya mendaftar dan menyusun tempat tidur di tingkat 4, para peserta makin ramai tiba. Ada yang duduk di luar bangunan dan sedang menyusun roda-roda gaming chair sebelum menolaknya masuk ke dalam lif. Ada yang dengan gembiranya menyambut rakan yang sampai dan menghulurkan baju tshirt bercorak warna team. Ada juga yang datang dengan keluarga masing-masing dan menolong mengangkut CPU berat atau skrin monitor yang amat besar.
Perasmian acara Cyberfusion 2016 dimulakan dengan dua wakil Malaysian Battlefield Team (MBT), Quekie dan Typherionn, mengumumkan kedatangan pengacara majlis, seorang jejaka bernama Prince Charming. Prince Charming, yang dengan jelasnya BUKAN Setiausaha Agung eSports Malaysia Rinie Ramli (ehem), mengalu-alukan kedatangan semua para peserta ke acara tahunan yang masih mengekalkan rekod dunia untuk acara LAN party paling lama – 48 jam!
Agaknya Rinie sesat nak sampai tapi tidak mengapa! Prince Charming boleh tolong, dengan level Charisma +101.
Prince-Bukan-Rinie juga memperkenalkan kumpulan Cyberview yang telah menyediakan ruang tempat yang lengkap dan selesa, serta Dato Latt Shariman Abdullah, Presiden Persatuan eSports Malaysia. Dato Latt memberi shoutout untuk peserta-peserta yang telah datang sejauh Kelantan dan Singapura (yaaay Arse-onist!) terutamanya mereka yang menyertai acara Cyberfusion buat pertama kali. Beliau berharap acara seperti ini dapat membantu mengembangkan lagi komuniti gaming di Malaysia dan boleh diadakan di mana-mana tempat di dalam dan luar negara.
Dato Latt Shariman berjumpa dengan peserta-peserta Cyberfusionist.
Justeru, Dato Latt pun mempelawa seorang special guest Solomon Freeman yang sedang mengendalikan acara serentak, Cyberfusion Japan 2016! Secara teleconferencing di skrin besar, Solomon menyambut para peserta Malaysia dari ruang LAN party di Jepun, dan kebanyakkan peserta Jepun memang sudah bersedia nak mulakan party! Mereka berbalas pada kamera Solomon dengan bersenyum sikit (aiks, jangan malu-malu!).
Solomon juga menyenaraikan negara-negara asal kumpulan peserta yang sangat majmuk; Amerika Syarikat, Itali, Afrika Selatan, Korea Selatan, China, Jerman dan lain-lain. Wow, nasib baik kita semua fasih bahasa gaming! Dengan adanya Cyberfusion 2016 dan Cyberfusion Japan 2016, memang ia menunjukkan kita sebagai gamers, kita semua dikaitkan tidak kira di mana jua.
Dato Latt Shariman Abdullah merasmikan pembukaan Cyberfusion 2016 dengan satu selfie dengan seramai para Cyberfusionist semungkin!
Setelah akhirnya perasmian acara, Quekie dan Typherionn ditampilkan semula untuk memulakan aktiviti ice-breaking. Setiap peserta disusun dalam beberapa kumpulan berasingan mengikut kerusi tempat ruang gaming. Ini menggalakkan pergaulan antara gamers di luar platform atau clan masing-masing. Bila aktiviti dimulakan, memang boleh nampak semangat kompetitif! Tidak kira jika clanmate atau rakan baik ada dalam group sama atau dalam group pihak lawan, gamers nak menang semua!
Selain dari itu ada juga acara gift-toss untuk semua gamers dan satu mainan bagaikan dating sim. Gelagat spontan gamers yang cuba beraksi tanpn skrip amat mencuit hati peserta-peserta yang menyaksi mereka.
No skrip, no problem! Janji dapat menang hadiah-! err, hati princess.
Saya pula mengambil masa free-and-easy ini untuk bergaul dengan rakan-rakan lama dari Cyberfusion tahun lepas. Wan AB, Razgriz Ryuzaki, aYUSmi dan Kei-end yang sudah lama tidak berjumpa. Bun Virus dan Arse-onist yang hampir-hampir tidak sempat mendapat tempat slot juga selamat sampai ke Cyberfusion 2016. Kami dan geng media JomGaming (Badd, Sarah, Adam Soya, Tobeng, Ali) adalah antara gamers konsol PS4.
Acara Cyberfusion 2016 boleh berbual dan berkongsi alat-alat gaming! Nih Sarah mencuba main PS4 dengan Xim4, keyboard, dan mouse!
Game on! Suasana LAN party selepas majlis perasmian.
Saya sangat berhasrat untuk dapat mulakan game konsol terbaru, Final Fantasy XV. Bahkan sudah bersedia dengan buku panduan strategy guide FFXV (jangan kecam saya ya, saya memang seorang penulis technical help guide!). Apa lagi memang game inilah yang paling hot sekarang! Tidak sampai habis malam pertama buku guide saya terus lenyap sebab ramai nak meminjam. Meh, bolehlah! Memang syok melihat rakan gamers akhirnya dapat jumpa jalan penyelesaian dalam game.
Yaaaay, bean bags! Bila ngantuk memang best boleh terjun sebelum tidur.
A LAN party never sleeps tapi maaf, otak dan mata saya memang dah bersedia nak pengsan lepas pukul 2 pagi, terutamanya bila dah berjam-jam main Destiny. Cyberview telah menyediakan tempat tidur di tingkat 4, tetapi kebanyakkan gamers lebih selesa “berkatil” di kerusi sendiri, di bawah meja, ataupun sekitar ruang supaya dekat dengan gaming rig mereka.
Cyberfusion 2016 – Hari Kedua
Bangun di pagi hari dengan matahari cerah tetapi air-cond terasa amat sejuk, seolah-olah satu bangunan Cyberview dah menjadi peti ais. Tidak hairanlah dengan begitu banyak alat peranti elektronik dan gaming rig, custom ataupun branded, yang patut dijaga tahap suhu cooling sepenuh masa. Nasib baik ada banyak stesen water cooler dengan air panas. Tip untuk tahun depan; bawak bekal botol thermos!
Boleh rasa bawah tapak kaki lantai sedang bergema dengan bunyi gamers berdengkur.
Cyberfusion bukan sahaja memberi peluang untuk gamers berdepan muka dengan geng sesama dari seluruh negara, tetapi boleh juga berjumpa dengan komuniti gamers dari semua lapisan platform dan genre.
Antaranya adalah acara Simulator Tournament, satu pertandingan perlumbaan sim oleh Simulator Dot Asia. Mereka telah membawa beberapa platform racing yang canggih, lengkap dengan skrin besar, stereng, dan pedal. Pertandingan ini berlangsung sepanjang acara Cyberfusion, dan gamers yang telah buktikan mereka adalah juara racing akan mendapat hadiah istimewa dari DXRacer dan Corsair.
Speed racer? Need for speed? Kalau korang ingat korang racecar driver yang hebat, buktikan!

Selain dari game sim perlumbaan, kumpulan MBT – Malaysian Battlefield Team telah menyusun beberapa mini-games untuk dimenangi dengan hadiah-hadiah yang menarik dari Cooler Master Malaysia.
Acara waktu pagi adalah mini-game High Noon. Ia berdasarkan dalam antara game yang paling laris di 2016, Overwatch! Mini-game ini berkonsepkan tema shoot-out antara dua karekter koboi, setiap satu dimainkan oleh seorang gamer. Ia melibatkan keupayaan refleks yang sangat pantas. Gamer yang berjaya masih hidup dalam semua pusingan adalah pemenang!
Jom bro, kitorang main 1v1 Overwatch! Banyak dah nak masuk!

Lepas makan tengah hari (nasi putih, ayam goreng, sayur jeruk dan air kotak teh limau) mulalah acara Indie Mayhem. MBT menyediakan satu indie game Western Press, juga bertema dua koboi lawan antara satu sama lain tetapi ada sikit perubahan.
Setiap pusingan ada dua pasangan gamers. Seorang akan bertarung sambil memakai kain penutup mata. Seorang lagi yang duduk sebelahan akan memerhati skrin besar dan beritahu butang mana harus ditekan mengikut turutan. Pasangan yang mana lagi cepat dan berkoordinasi tepat, merekalah dapat!
Dalam sesi Indie Mayhem, komunikasi itu penting! Rakan yang selalu bagi arahan mesti dah biasa buat, ahahahaaa!
Bukan sekadar pertandingan individu atau berpasangan sahaja yang disediakan. MBT membuka satu friendly match 6v6 dalam game Overwatch! Siapalah yang giat main multiplayer di PC tetapi tidak kenal Overwatch?  Dengan itu, pasukan KBC & Friends, The Broskis, Lucro Gaming, dan Potato Gaming terus menyahut cabaran MBT! Team JomGaming, Sarah pun dapat peluang menjadi shoutcaster, fuyoh gempak!

Di sebalik LAN party yang berjalan dengan begitu lancar, malangnya tertimbul pula isu Internet pada malam ke-2 Cyberfusion. Isu ini menyekat log masuk ke dalam server PlayStation Network, justeru gamers PS4 tidak dapat bermain mana-mana game online multiplayer. Rocket League, Destiny, Overwatch, Titanfall 2, banyak game kami bawak untuk LAN party terjejas. Nasib baik masih ada Final Fantasy!
Cik Johanna menyanyikan sebuah lagi masa pertandingan Cyberfusion Idol di malam ke-2.
Cyberfusion 2016 – Hari Ketiga
Seperti semalam, cuaca pagi di Cyberjaya amat cerah. Oleh kerana isu sekatan Internet masih ada, Team JomGaming mengambil kesempatan untuk bersarapan di McDonalds. Kebanyakkan dari kami pernah bekerja atau menetap di sekitar kawasan Cyberjaya di masa lalu jadi kami mengambil masa lapang ini untuk berehat.
Sebab Internet diorang tergendala, #CYBF2016 bagi Domino’s pizza untuk geng PS4. Yaaay pizza party!
Sumber gambar: Instagram @razgriz_07
Hari ini adalah hari terakhir tetapi ada lagi satu mini-game Game Beasts yang menjemput gamers untuk memenangi lebih banyak hadiah. Game ini adalah satu game beat ‘em up multiplayer yang seolah-olah bagai game lawak bergusti dan dimainkan dengan 4 orang. Sasarannya adalah menjaga tempat dalam kawasan dan menolak semua pihak lawan keluar terus. Para gamers yang menonton bergelak ketawa telatah gamers yang cuba dengan gigih untuk menolak, menendang, menarik (mengigit pun boleh!) antara satu sama lain.
Party game! Tolak pihak lawan keluar tempat kawasan. Siapa yang tinggal adalah pemenang!
Walaupun kita banyak berseronok, masa tetap berlalu dan penghujung acara Cyberfusion 2016 akhirnya tiba juga. Sikit demi sikit, perserta-peserta Cyberfusionist mula mengemas alat-alat peranti mereka. Ada yang menjaga barangan gaming rig sambil mengemas meja-meja LAN party. Ahli staf Cyberfusion juga sedang menyusun hadiah-hadiah pertandingan racing sim, mini-games, dan lucky draw ke ruang hadapan.
Kumpulan Corsair Builders menampilkan gaming rigs mereka. Bernyala-nyala lagi, fuuuuyoh!
Sumber gambar: Corsair Malaysia
MBT – Malaysian Battefield Team menyusun bermacam-macam aktiviti menarik di Cyberfusion 2016!
YouTubers Nerd Gaming Malaysia! PandaMerah (Shamin), Mr.Putera (Qamarul), Safwangba (Safwan), & Mizblurrity (Khadijah).
Majlis penutup dibuka dengan hadirnya pengacara majlis. Malangnya, Prince-Lagi-Hensem-dan-Charming tidak dapat hadir, tetapi dapat menghantar seorang wakil pengganti walaupun tidak seberapa hensem. Rinie Ramli mengucapkan terima kasih kepada ahli-ahli penaja dan pihak berkaitan. Beliau juga bersorak besar untuk semua gamers yang sudi hadir dan menjayakan acara terbesar dalam komuniti gaming di Malaysia.
Selepas hadiah-hadiah acara telah diberikan kepada pemenang-pemenang Cyberfusion, akhirnya majlis ditutup dengan lengkap. Ramai pasukan gamers dan clanmates mengambil kesempatan untuk bergambar bersama-sama, bertukar kad kerja, dan berancang untuk menganjurkan acara sendiri di masa hadapan. Semasa saya keluar dari tempat parikir Cyberview, saya pun melihat sebaris deretan kereta di tepi jalan, satu konvoi menunggu untuk bergerak sama-sama sebelum balik rumah.
Gambar terakhir! Team JomGaming dengan Rinie Ramli (ESM) @ Cyberfusion 2016!
Pada tahun lepas, saya menyertai Cyberfusion 2015 dengan perasaan risau dan keluar dengan pengalaman yang sangat membuka mata saya terhadap gamers dan perkembangan gaming di Malaysia.
Tahun ini, saya dapat memerhati betapa eratnya perhubungan antara gamers, tidak kira apabila baru berjumpa untuk sesi ice-breaking ataupun setelah bekerjasama lebih 10 tahun. Kita gamers, dan sudah ada dalam naluri kita adalah cara bekerjasama, kompetitif, dan berkongsi pengalaman suka duka.
Klik Sini Untuk Album Gambar JomGaming Di Cyberfusion 2016

Terima kasih Cyberfusion 2016! Tolong buka lagi banyak slot untuk tahun 2017 ya!


Jom Sertai Kejohanan Call of Duty: Infinite Warfare MYCG Arena Di Bangi, Selangor

Inilah masanya untuk pamerkan bakat-bakat terpendam anda dalam Call of Duty!

MYCG E Sports Arena Bangi bakal menganjurkan Kejohanan Call of Duty: Infinite Warfare MYCG Arena pada hujung minggu ini. Bagi anda yang tidak mengetahui, pengajur kejohanan ini adalah organisasi yang menguruskan RamPaGe Gaming – sebuah pasukan Call of Duty profesional campuran Malaysia dan Singapura yang telah memenangi tempat kedua di Call of Duty: Infinite Warfare Asia Championship di Korea Selatan tempoh hari.
Bermakna, ini adalah kejohanan yang dikendalikan oleh pihak penganjur eSports yang profesional. Maka, ini merupakan platform yang terbaik untuk anda berjinak-jinak dalam arena profesional Call of Duty.
Berikut adalah butiran yang perlu anda ketahui mengenai Kejohanan Call of Duty: Infinite Warfare MYCG Arena ini:

Tarikh: 4-5 Februari 2017
Yuran: 4 Orang/Sepasukan – RM120
Jumlah pasukan: 16 pasukan
Platform: PlayStation 4
Game mode:
– Hardpoint
– Search and Destroy
– Uplink
Mengikut format dan peraturan CoD World League
Terbuka kepada semua rakyat Malaysia

Anda boleh ketahui maklumat lebih lanjut dan mendaftar pasukan anda di sini.
RamPaGe Gaming di Call of Duty: Infinite Warfare Asia Championship.
Jadi, apa yang anda tunggu lagi? Kumpulkan rakan-rakan Call of Duty terbaik anda dan jadikan ini sebagai langkah pertama kalian dalam memasuki kancah eSports!


Sony Umum Jenama Produk Gaming “INZONE”, Fokus Untuk Gamer PC Tapi Warna Sama Macam PS5

Nampaknya laporan sebelum ini yang muncul pada minggu lalu adalah benar belaka.

Sony secara rasminya telah mengumumkan sebuah jenama produk gaming baharu yang digelar “INZONE”. 3 model headset dan 2 model monitor baharu yang memfokuskan kepada gaming didedahkan.
Sony memasarkan barangan-barangan ini fokus untuk gamer PC, namun ia tetap mempunyai ciri-ciri yang “terbaik” untuk PS5. Malah, rekaan warna yang ditampilkan untuk jenama INZONE juga menggunakan tema warna putih-hitam-biru yang serupa dengan PlayStation 5.
Melalui Facebook Sony Malaysia, mereka baru mendedahkan harga pasaran tempatan untuk tiga headset itu, manakala harga untuk dua monitor itu masih belum didedahkan.
INZONE H3 (RM439, dilancarkan 29 Jun 2022): Headset berwayar, dengan ciri 360 Spatial Sound.
INZONE H7 (RM1,099, dilancarkan 29 Jun 2022): Headset wayarles dengan ciri 360 Spatial Sound, bateri tahan sehingga 40 jam, pengecasan 10 minit untuk penggunaan satu jam.
INZONE H9 (RM1,299, belum ada tarikh pelancaran): Headset wayarles dengan ciri noise cancelling, 360 Spatial Sound, bateri tahan sehingga 32 jam, pengecasan 10 minit untuk penggunaan satu jam.
INZONE H9

INZONE M3: Monitor 27-inci dengan Full HD/240Hz, pengesahan DisplayHDR 400, IPS, 1ms GtG, NVIDIA® G-SYNC Compatible, VRR dalam HDMI 2.1 standard.

INZONE M9: Monitor 27-inci dengan 4K/144Hz, pengesahan DisplayHDR 600, IPS, 1ms GtG, NVIDIA® G-SYNC Compatible, VRR dalam HDMI 2.1 standard. Menyediakan Auto HDR Tone Mapping, yang turut terpakai dengan PS5. Secara automatiknya, ia akan bertukar ke Cinema Mode apabila menonton filem di PS5, dan kembali bertukar ke Game Mode apabila bermain game.
INZONE M9

Untuk butiran lanjut dan spesifikasi penuh untuk setiap produk baharu ini, korang boleh layari kenyataan rasmi ini.


Katapat: Wordle Tapi Teka Perkataan Dalam Bahasa Melayu

Wordle mungkin game ringkas berasaskan browser paling popular ketika ini.
Cara bermainnya amat mudah, setiap hari akan ada satu perkataan (5 huruf) baharu yang perlu diteka. Pemain diberi enam peluang meneka, di mana setiap tekaan akan memberitahu setiap huruf yang diteka itu adalah tepat, berada di kedudukan salah, atau tidak ada dalam perkataan harian itu.
Kini, Wordle telah mengeluarkan versi Bahasa Melayu, digelar Katapat. Perkataan-perkataan yang digunakan menggunakan Kamus Dewan yang disediakan Dewan Bahasa & Pustaka.
Korang boleh mainkan Katapat di pautan ini.
Kalau berjaya teka, jangan lupa kongsikannya di akaun media sosial pilihan korang!


Steam Juga Sediakan Rangkuman Tahunan – Lihat Game Paling Banyak Main, Berapa Achievements, Banyak Lagi

Sejak beberapa tahun belakangan ini, setiap kali hujung tahun, banyak platform online yang menyediakan rangkuman tahunan untuk memperlihatkan bagaimana aktiviti kita di platform tersebut sepanjang tahun, antaranya Spotify, Reddit, PlayStation dan lain-lain.
Buat pertama kalinya, Steam juga kini telah menyediakan rangkuman tahunan untuk para pemainnya.
Antara statistik yang dicatatkan ialah berapa banyak game yang dimainkan, game manakah yang dimainkan paling banyak, berapa banyak Achivement Unlocked, peratusan penggunaan keyboard/mouse-controller dan banyak lagi.
Korang boleh dapatkan Steam Replay korang sendiri di pautan ini.


Alkisah Aadi Salman – Concept Artist Far Cry 4 & Watch Dogs 2 Di Ubisoft Montreal

Bangga melihat anak Malaysia melukis sehingga ke Ubisoft Montreal, Kanada!

Video game kini berkembang menjadi lebih daripada sekadar permainan interaktif semata-mata. Malahan, video game kini merupakan industri mega dan merupakan salah satu medium yang memberi peluang untuk manusiawi berinteraksi secara terus terhadap seni visual yang dihasilkan. Karya ini seterusnya terpampang di skrin lalu membawa erti dan makna lebih mendalam kepada para pemain.
Concept artist adalah individu yang bertanggungjawab untuk menghasilkan seni reka grafik memukau dari karakter sehinggalah ke persekitaran game. Itulah tugas yang diberikan oleh seorang anak Malaysia, Aadi Salman yang berasal dari Cheras, Kuala Lumpur.
Aadi Salman
Aktif dalam bidang seni lukisan lebih daripada 19 tahun, Aadi adalah seorang concept artist berjaya dan telah terlibat dalam penghasilan karakter game-game AAA seperti Far Cry 4 dan Watch Dogs 2 di Ubisoft Montreal.
Dalam artikel ini, JomGaming.my berpeluang untuk menemuramah Aadi tentang detik-detik kerjaya sebagai ilustrator, pelukis komik dan pengalaman beliau bekerja sebagai concept artist di studio game terbesar di dunia.
JomGaming: Boleh beritahu permulaan kerjaya sebagai seorang ilustrator dan concept artist?
Aadi Salman: Saya memulakan karier saya sebagai ilustrator dan pelukis komik di Urban Comics pada sekitar tahun 2001. Saya menimba dan mempelajari banyak ilmu ketika itu seperti menghasilkan susun atur muka depan majalah.
Selepas pembubaran Urban Comics, saya banyak buat kerja-kerja freelance untuk pelbagai klien di luar dan juga dalam negara.
Sumber: Urbancomics.blogspot.com
Saya juga pernah buat freelance untuk Volta, sebuah syarikat visual kreatif berpengkalan di Quebec QC, Kanada. Pada tahun 2009, saya ditawarkan untuk bekerja sepenuh masa sebagai concept artist di studio yang memberi khidmat outsourcing dari segi pembangunan visual game untuk pelbagai studio game terkenal seperti Riot (League of Legends) dan WB Games (Shadow of Mordor).
Zombie High
JG: Bagaimana boleh diterima masuk ke Ubisoft Montreal?
AS: Tawaran itu datang daripada rakan sekerja yang pernah berkhidmat di Volta tetapi kini telah menyertai Ubisoft Montreal. Ketika itu, dia mempelawa saya untuk memohon untuk concept artist di studio sama.
Saya berjaya menerima panggilan temuramah melalui telefon bersama penolong pengarah seni (assistant art director) semasa itu. Prosesnya juga mudah kerana mereka telah melihat keseluruhan portfolio saya dan dapat diterima masuk atas cadangan rakan saya.
JG: Apa projek pertama anda di Ubisoft Montreal? Apakah peranan anda buat masa itu?
Projek pertama saya ceburi bersama Ubisoft adalah Far Cry 4. Peranan saya adalah untuk menghasilkan lakaran konsep awal sehinggalah ke gambaran akhir karakter untuk watak utama, Ajay Ghale dan watak-watak lain seperti Amita, Sabal, Yuma serta Pagan Min.
Amita dan Ajay dari Far Cry 4.
Proses penghasilan aset seni selalunya berada di bahagian awal produksi game development yang makan masa satu tahun setengah berjalan lancar kerana dibantu oleh arahan daripada pengarah seni (art director).
Saya bersama 2 concept artist lain membuat sedikit research tentang perwatakan yang berpadanan lazimnya melalui gambar-gambar yang telah dibekalkan di Ubisoft dan membangunkan moodboard yang diinspirasikan oleh selebriti, pelakon dan sebagainya untuk rujukan profil bagi setiap watak.
JG: Apa kisah di sebalik Pagan Min yang mempunyai penampilan hampir serupa dengan Chef Wan?

AS: (gelak) Ada orang buat gabungan dua gambar antara Pagan Min dan Chef Wan. Selepas itu, mereka dapat tahu pula ada orang Malaysia terlibat dalam development Far Cry 4, jadi mereka betul-betul fikir Chef Wan adalah inspirasi untuk Pagan Min.
Sebenarnya, saya tak terfikir pun akan jadi begini dan ini cuma adalah hasil daripada arahan seni yang diberikan. Tiada sangkut-paut pun. Memang 100% kebetulan. (gelak)
JG: Pada pendapat anda, apa perasaan apabila game zaman kini memberi ruang kepada watak berlainan bangsa dan budaya seperti Watch Dogs 2?
AS: Saya memang sangat teruja dapat menghasilkan karakter pelbagai bangsa dan budaya terutamanya dalam Watch Dogs 2 kerana hampir semua watak mempunyai kepelbagaian budaya menghuni bandar San Francisco, California iaitu sangat berbeza dengan Watch Dogs 1.
Sitara dari Watch Dogs 2.
Marcus dari Watch Dogs 2
Sebagai contoh, Sitara adalah orang India Amerika dan protagonis, Marcus Holloway berketurunan Afrika Amerika.
JG: Adakah anda terlibat dalam Far Cry: New Dawn?
AS: Tidak tapi saya kenal orang yang terlibat dalam projek itu. Setiap tahun, Ubisoft akan mengetengahkan gaya konsep dan seni baru untuk setiap Far Cry. Far Cry 4 lain, Far Cry 5 pun lain dan Far Cry 6 juga akan ada konsep berbeza juga.
JG: Far Cry 6 ada dalam perancangan ke? Apa projek anda seterusnya di Ubisoft?
For Honor
AS: Far Cry 6? Saya tak tahu (gelak). Untuk projek saya seterusnya, saya baru sahaja menyertai projek For Honor. Ini adalah cabaran seni baru untuk saya kerana sebelum ini, hasil kerja saya lebih fokus kepada seni kontemporari dan moden.
Namun, For Honor tertumpu kepada zaman medieval yang dibahagi kepada Samurai, Knights dan Viking tetapi memandangkan saya baru masuk projek ini, saya tak tahu karakter apa yang saya akan lukis.
JG: Sebagai seorang concept artist khusus kepada karakter, bahagian mana yang anda tumpu terlebih dahulu?
Police Woman
AS: Wajah itu penting dalam pembikinan karakter tetapi saya lebih tumpu kepada postur karakter kerana seluruh gaya badan (body language) depan, tepi dan belakang karakter memainkan peranan besar untuk serlahkan personaliti sesuatu karakter. Kadang-kala, gaya karakter itu berdiri juga ada makna tersendiri.
JG: Apakah game kegemaran anda dan boleh beritahu sebabnya?
AS: Game kegemaran saya sepanjang zaman ialah siri Metal Gear. Saya selalu mengikuti perkembangan game yang dibangunkan oleh Hideo Kojima. Memang tak sabar nak main Death Stranding.
Selain itu, saya juga minat siri Dark Souls dan Bloodborne. Saya tertarik dengan gaya seni gothic dan medieval fantasy dalam game itu. Saya suka main game yang mencabar diri saya dan terpulang kepada diri anda untuk habiskan game.
JomBaca: Dark Souls III: Boleh Beli or Boleh Blah!?
JG: Apa nasihat anda mahu berikan kepada pelukis baru berjinak dalam industri seni kreatif?
AS: Nasihat saya adalah teruskan melukis dan teruskan berlatih. Apa yang paling penting adalah ikut gaya seni sesuai dengan anda terlebih dahulu kerana dari situ, barulah lahirnya fokus yang mendalam. Setiap artis mempunyai gaya kreatif dan kekuatan mereka tersendiri tetapi pada masa yang sama, cubalah cari inspirasi daripada pelbagai sudut seni visual lain. Kalau anda minat concept art, anda boleh lihat kepada hasil seni lain seperti komik, filem, fesyen dan sebagainya.

 View this post on Instagram

 MOSTLY GIRLS zine is now on Etsy! #zine #mostlygirlszine
A post shared by  Aadi Salman (@_aadisalman_) on Jun 11, 2018 at 6:03pm PDT

Komunikasi juga sangat penting kepada seorang artis. Melalui rangkaian sosial yang betul, ini boleh meluaskan skop anda. Saya pun tidak terfikir untuk menjadi concept artist untuk video game kerana saya datang daripada latar belakang pelukis komik. Lebih-lebih lagi, sekarang kita sudah ada Internet, jadi lebih mudah untuk pelukis baru untuk belajar pelbagai bentuk seni.
+++
Itu sahaja sesi temuramah kitorang bersama Aadi Salman. Terima kasih kepada Aadi Salman kerana sudi meluangkan masa bersama kami!
 Sumber gambar dari ArtStation dan Instagram Aadi Salman


EA Akan Perlihatkan 8 Game Di EA Play, Terdapat “Kejutan” Dan Mungkin 2 Game Yang Belum Diumumkan

EA Play, acara E3 2017 untuk syarikat Electronic Arts, akan membawakan beberapa “kejutan”, umum EA, menurut laporan DualShockers.

EA mendedahkan bahawa mereka akan memperlihatkan 8 game semasa sidang media itu nanti. 6 game sudah kita ketahui, iaitu FIFA 18, Madden NFL 18, NBA Live 18, Need for Speed Payback, Battlefield 1, dan Star Wars Battlefront II. Apa pula 2 lagi game yang akan diperlihatkan itu?
Membuatkan kita lebih berteka-teki adalah EA mengatakan terdapat beberapa “kejutan” daripada mereka kelak. EA sebelum ini telah mengumumkan 2 game indie, iaitu Fe dan Sea of Solitude, walau bagaimanapun 2 game indie itu dijangka tidak akan hadir ke pentas EA itu.
2 game yang masih misteri itu mungkin juga adalah sebuah IP baru yang sedang dibangunkan oleh BioWare, berjudul Dylan. Ia mungkin adalah sebuah game baru daripada siri Dragon Age, yang kita telah ketahui baru-baru ini.

Kita mungkin juga boleh berspekulasi tentang kembalinya beberapa siri yang telah lama mendiamkan diri, seperti Dead Space atau Skate. Jangan dilupa juga bahawa EA memiliki 2 lagi game Star Wars, yang masing-masing dibangunkan oleh Respawn Entertainment dan Visceral Games. Apa sahaja boleh diumumkan kelak.
Apa-apa pun, semuanya akan terjawab dalam acara EA Play yang bakal berlangsung awal pagi nanti. Korang boleh dapatkan jadual penuh untuk semua acara yang bakal berlangsung di E3 2017 di sini.


Game VR Call of Duty, “Jackal Assault” Akan Datang Ke PS4 Secara Percuma!

Satu lagi game VR yang bakal ke PlayStation 4 khas untuk peminat Call of Duty!

Bagi anda yang memiliki Call of Duty: Infinite Warfare di PlayStation 4 nanti, Jackal Assault – sebuah game virtual reality (VR) Call of Duty, akan dapat anda main secara percuma. Perkara ini diumumkan semasa acara Call of Duty XP.
Jackal Assault merupakan sebuah vehicle dalam Call of Duty: Infinite Warfare yang berupaya untuk terbang dan bertempur di udara dan angkasa. Berikut adalah sedikit sedutan semasa pengumuman game ini.

Announcing the Jackal Assault, a Call of Duty @PlayStation VR experience, coming free for all PS4 Infinite Warfare players.
— Call of Duty (@CallofDuty) September 2, 2016
Semestinya, untuk memainkan game ini, anda memerlukan PlayStation VR – di mana ia akan berada di pasaran Malaysia dengan harga RM1,849 pada 13 Oktober ini.
Call of Duty: Infinite Warfare akan dilancarkan bersama-sama dengan Call of Duty: Modern Warfare Remastered pada 4 November di PC, PS4 dan Xbox One.
JomBaca: Saksikan 7 Minit Keindahan Grafik Call of Duty: Modern Warfare Remastered Terbaru!


The Ascent Akan Dilancarkan Ke PS4, PS5, Kini Tertera Di Laman ESRB

Game shooter dengan pandangan isometrik bertemakan cyberpunk, The Ascent nampaknya bakal dilancarkan ke konsol PlayStation tidak lama lagi.
Info tentang The Ascent di laman ESRB, iaitu laman yang menyediakan rating kematangan, telah meletakkan PS4 dan PS5 sebagai antara platform yang tersedia untuk game tersebut, lapor Gematsu.
Kehadiran The Ascent sememangnya sudah dijangka kerana pada Disember lalu, game itu telahpun mendapat rating di Taiwan.
The Ascent pada asalnya dilancarkan pada 29 Julai 2021 untuk PC, Xbox Series dan Xbox One. Ia merupakan sebuah game yang penulis sendiri amat nantikan untuk dilancarkan ke konsol PlayStation kerana ia telah mendapat pujian ramai.
Kini, kita hanya menunggu masa sebelum Neon Giant dan Curve Digital mengumumkan pelancaran game ini ke PS4 dan PS5.